text: Sota puhkesi käyntiin maaliskuussa 1919, ja valkoiset armeijat etenivät etelästä Anton Denikinin johdolla, Baltiassa Nikolai Judenitšin johdolla ja idässä Aleksandr Koltšakin johdolla kohti Petrogradia ja Moskovaa. Lev Trotskin muodostama Puna-armeija sai kuitenkin torjuttua Koltšakin joukot kesäkuussa, Judenitšin johtama armeija ei saanut kaipaamansa tukea Suomen valkoiselta hallitukselta, ja se lyötiin lokakuussa. Puna-armeijan vastahyökkäyksen lähestyessä Viron rajaa, Viron hallitus julisti Luoteis-Venäjän hallituksen oleskelun Viron alueella ei-toivotuksi 11. marraskuuta ja Judenitšin joukot internoitiin Viroon. Koltšakin alaiset tšekkijoukot luovuttivat Koltšakin bolševikeille, jotka ampuivat hänet 7. helmikuuta 1920 Irkutskissa. Viimevaiheessa sota huipentui viimeisten valkoisten joukkojen piiritykseen Krimillä. Pjotr Wrangel oli koonnut Denikin armeijoiden jäänteet ja linnoittautunut Krimille, jossa ne pitivät asemansa kunnes Puna-armeija palasi Puolasta, jossa se oli taistellut Puolan–Neuvosto-Venäjän sodan 1920. Puna-armeijan käännettyä koko voimansa viimeisiä valkoisia vastaan, he murtuivat, ja viimeiset joukot evakuoitiin Konstantinopoliin marraskuussa 1920.


title: Ulkovaltojen interventio Venäjän sisällissodassa

text: Kiovan seudulla perustettiin syksyllä 1918 Länsi-Ukrainan kansantasavalta ajamaan maan itsenäisyyttä sekä Puolaa että Venäjää vastaan. Sitä aikaisempi Ukrainan valtakunta oli sortunut, kun se ei enää saanut tukea Saksalta. Valtakunnan Fedir Lyzohubin hallitus joutui eroamaan 14. marraskuuta 1918, kun hänen kuultiin luvanneen Ukrainan liittyvän Neuvosto-Venäjään. Valtakunnan hallituksen ministeri Sergei Mykolajevitš siirtyi helmikuussa 1919 Odessassa kenraali Anton Denikinin palvelukseen vastaamaan elintarvikkeiden hankinnasta Krimiltä toimivalle Etelä-Venäjän armeijalle. Denikin ja hänen seuraajansa Pjotr Wrangel taistelivat etelästä käsin sekä neuvostotasavaltaa että kansantasavaltaa vastaan. Ranska tuki Puolaa, joka myös taisteli Länsi-Ukrainan kansantasavaltaa ja bolševikkeja vastaan. Samalla se tuki myös Etelä-Venäjän armeijaa Mustallamerellä.


text: Toisessa vaiheessa Japani ja Yhdysvallat tekivät intervention Venäjän Kaukoitään Habarovskin ja Vladivostokin seuduille.


text: Tšekkien ja slovakkien rautatiesota oli laajin ulkovaltojen interventio, sillä muut maat eivät sotineet suurilla miesmäärillä bolševikkeja vastaan. Venäjälle tšekit ja slovakit olivat joutuneet joko Venäjän sotavankeina tai karkaamalla Itävalta-Unkarin riveistä Venäjän puolelle. Tšekkiläinen professori Tomáš Masaryk sopi maailmansodan alkuvaiheessa keisarillisen Venäjän kanssa, että heistä muodostettiin maailmansotaan 60 000 miehen kokoinen erityisjoukko, Tšekkoslovakian legioona. Noin 90 % heistä oli tšekkejä. Maailmansodan päätyttyä he olivat maattomia joukkoja, jotka pyrkivät pääsemään kotimaahansa. Etuna oli Siperian rata, jota pitkin he saatoivat operoida ilman suurta punaisten vastarintaa. Heidän käytettävissään oli satoja vetureita, toistakymmentä tuhatta vaunua ja useita panssarijunia.


text: Tšekkien sota puna-armeijaa vastaan alkoi, kun Tšeljabinskissa sattui joukkojen kesken pieni yhteenotto 14.5.1918. Punaisten ylipäällikkö Leo Trotski määräsi tällöin riisumaan tšekit aseista. Tšekkoslovakialaiset eivät suostuneet siihen, vaan valtasivat heinäkuussa 1918 Kazanin ja Jekaterinburgin kaupungit. Tällöin ne saivat haltuunsa tšaarin kultavarannon, arvoltaan 750 miljoonaa kultaruplaa. Tässä tilanteessa he epäsuorasti vaikuttivat tšaariperheen kohtaloon: koska bolševikit eivät halunneet perheen joutuvan valkoisten käsiin, he surmasivat perheen. Toisessa päässä Siperian rataa tšekit ottivat 16.8.1918 haltuunsa Irkutskin.


text: Tšekkoslovakialaisjoukot taistelivat luottaen siihen, että valkoisten puolelle tulee runsaasti lisäjoukkoja. He eivät kuitenkaan saaneet juuri apua, koska maaliskuun 1919 tienoilla ympärysvallat arvioivat puna-armeijan voittavan sisällissodan. Vain valkoisen amiraali Koltšakin joukko oli tšekkoslovakialaisten liittolaisena samalla rintamalla. Koltšak joutui vetäytymään marraskuussa 1919 Omskista. Taistelu oli ohitse. Tammikuussa 1920 tšekkoslovakialaiset luovuttivat Irkutskissa Koltšakin ja tšaarin kultavarannon bolševikeille vastineeksi vapaasta pääsystä Vladivostokiin


text:
Sodasta palaavia juhlittiin laajasti vastasyntyneessä Tšekkoslovakiassa. Presidentiksi valittu Masaryk julisti, ettei itsenäisyyttä olisi saatu ilman tätä urheaa legioonaa. Kotimaahan palasi 56 459 sotilasta ja 11 271 siviiliä. Ryhmään kuuluneista 4 112 ei palannut, vaan heidät on haudattu Venäjälle.
Tšekkoslovakialaisen legioonan vaiheet


title: Ivar Ballangrud

text: Ivar Ballangrud (7. maaliskuuta 1904 – 1. kesäkuuta 1969) oli norjalainen pikaluistelija.


title: Ivar Ballangrud

text: Vuosina 1924–1934 Ballangrud oli yksi maailman parhaista pikaluistelijoista yhdessä Clas Thunbergin kanssa. Hän oli kotoisin Lunnerista, Hadelandista, kuten olivat myös Michael Staksrud ja Hans Engnestangen. Uransa aikana Ballangrud voitti neljä yleisluistelun maailmanmestaruutta, viisi Norjan mestaruutta ja neljä olympiakultaa.


title: Ivar Ballangrud

text: Kansainvälisen debyyttinsä Ballangrud teki 19-vuotiaana vuonna 1924. Hän ei kuitenkaan kilpaillut olympialaisissa, mutta peittosi olympiavoittaja Julius Skutnabbin samana vuonna MM-kilpailussa hänen kotiradallaan Helsingissä.


title: Ivar Ballangrud

text: Ensimmäisen olympiakultansa hän voitti 1928 Sankt Moritzissa 5 000 metrillä, ja kahdeksan vuotta myöhemmin 1936 olympialaisissa Garmisch-Partenkirchenissä hän voitti peräti kolme kultaa: 500, 5 000 ja 10 000 metrillä. Lisäksi hän voitti pronssia 1 500 metrillä 1928 sekä hopeaa 10 000 metrillä 1932 Lake Placidissa ja 1 500 metrillä 1936. On todennäköistä, että Ballangrud olisi 1932 kisoissa pärjännyt paremmin, mikäli olisi kilpailtu normaaliin pikaluistelutapaan eikä yhteislähdöllä.


title: Ivar Ballangrud

text: Vuonna 1930 Ballangrud syrjäytti Oscar Mathisenin aateliskalenterin ykköspaikalta. Kaikkiaan hän oli listan ykkösenä 3 677 päivän ajan, aikaväleillä 11. tammikuuta 1930 – 1. tammikuuta 1937 ja uudelleen 29. tammikuuta 1939 – 4. helmikuuta 1942. Sen lisäksi, että Ballangrud luisteli urallaan viisi virallista maailmanennätystä, luisteli hän vuonna 1932 ennen olympialaisia käydyssä yhteislähdön harjoituskilpailussa ajan 16.46,4, joka oli 31 sekuntia silloisen maailmanennätyksen alle. Kovemman ajan luisteli vasta Hjalmar Andersen 20 vuotta myöhemmin.


title: Vertailuoperaattori

text: Vertailuoperaattori on binäärinen symboli, jota käytetään muun muassa matematiikassa ja ohjelmointikielissä. Se liittyy järjestysrelaatioon ja vertaa kahden luvun tai matemaattisen lausekkeen arvoa keskenään. Vertailuoperaattorilla on totuusarvo "tosi" (merkitään 1 tai T) tai "epätosi" (merkitään 0 tai F).


title: Vertailuoperaattori

text: Esimerkiksi matematiikassa tunnetaan seuraavat vertailuoperaattorit reaaliluvuille:Reaaliluvuille on voimassa "järjestysaksioomat", joiden mukaan mille tahansa luvuille "a" ja "b" on voimassa joko "a < b", "a = b" tai "a > b", mutta aina vain yksi näistä relaatioista on tosi.


title: Vertailuoperaattori

text: Ohjelmointikielet toteuttavat tyypillisesti kaikki nämä operaattorit, mutta niiden merkintätavat vaihtelevat. Niinpä useissa ohjelmointikielissä symbolin ≠ asemesta käytetään merkintää codice_1. Eräissä vanhemmissa ohjelmointikielissä käytetään symbolien  ja ≥ asemesta englannin kieleen perustuvia lyhenteitä "lt" ("less than", pienempi kuin), "le" ("less or equal than", pienempi tai yhtä suuri kuin), "gt" ("greater than", suurempi kuin) ja "ge" ("greater or equal than", suurempi tai yhtä suuri kuin).


title: Lyykia

text: Lyykia (, ) oli antiikin aikainen alue Vähän-Aasian lounaisrannalla nykyisen Turkin alueella. Alue joutui Persian valtakunnan vallan alle Kyyros Suuren aikana kun persialainen kenraali Harpagos valtasi alueen. Myöhemmin siitä tuli Rooman provinssi.


title: Lyykia

text: Herodotoksen mukaan Lyykia sai nimensä Ateenan kuninkaan Pandion II:n pojan Lykoksen mukaan. Alueella asuneet lyykialaiset puhuivat indo-eurooppalaiseen kieliin kuuluvaa lyykian kieltä. Lyykian pohjois- ja länsipuolella sijaitsi Kaaria ja itäpuolella taas oli Pamfylia ja Pisidia.


title: Pamfylia

text: Pamfylia oli antiikin aikana alue Vähän-Aasian etelärannikolla. Se sijaitsi Lyykian ja Kilikian välissä, nykyisen Turkin alueella. Pohjoisessa Pamfylia rajoittui Pisidiaan. Pamfylia joutui aluksi Lyydian vallan alle. Myöhemmin sen valloitti Persia. Aleksanteri Suuren kuoleman jälkeen se joutui seleukideille. Myöhemmin Pamfyliasta tuli Rooman provinssi.


title: Miinaharava

text: Miinaharava voi viitata seuraaviin asioihin:


title: Marilyn Manson (muusikko)

text: Marilyn Manson, oikealta nimeltään Brian Hugh Warner, (s. 5. tammikuuta 1969 Canton, Ohio) on yhdysvaltalainen muusikko, näyttelijä ja industrial metal -yhtye Marilyn Mansonin laulusolisti ja perustaja.


title: Marilyn Manson (muusikko)

text: Vanhemmat laittoivat Brianin kristilliseen (Heritage Christian) kouluun. Hän kuitenkin lakkasi arvostamasta kirkkoa, kun opettajat ja papit kertoivat Raamatun kuvauksia maailmanlopusta. Hänelle selvisi, ettei tieto ehkä pitänyt paikkaansa. Koulu kielsi tietynlaisen musiikin, ja siksi hän salakuljetti sinne kasetteja, joissa oli muun muassa David Bowien ja Kissin musiikkia, joiden koulu uskoi sisältävän ”saatanallisia” viestejä.


title: Marilyn Manson (muusikko)

text: Myöhemmin Brian Warner perusti yhtyeen nimeltä Marilyn Manson and the Spooky Kids, joka tunnetaan nykyään nimellä Marilyn Manson. Yhtye tunnetaan kristinuskoa ja Yhdysvaltoja kritisoivista sanoituksista ja esiintymisestä.


title: Marilyn Manson (muusikko)

text: Yhtyeen perustamisen aikoihin Brian Warner otti taiteilijanimekseen nimen Marilyn Manson. Nimi on yhdistelmä edesmenneestä näyttelijästä Marilyn Monroesta ja kulttijohtaja Charles Mansonista sekä kuvaa tulkinnasta riippuen kaunotarta ja hirviötä, ihmisen hyvää ja pahaa puolta, pimeää ja valoisaa ja muita vastakohtaisuuksia. Ideaa käytettiin Marilyn Manson -yhtyeen alkuperäisjäsenten taiteilijanimissä, kuten Twiggy Ramirezin, Ginger Fishin ja M.W. Gacyn nimistä huomaa. Hän on yhä vuonna 1989 perustetun yhtyeen johtohahmo.


title: Marilyn Manson (muusikko)

text: Ennen muusikonuraa Brian Warner kirjoitti novelleja ja runoja lehtiin, kuten Night Terrors Magazineen. Warner erotettiin lehdestä, mutta hän siirtyi rocktoimittajaksi Tonight Today -lehteen, jonka jälkeen hän siirtyi toimituspäälliköksi 25th Parallel -lehteen. Warner tutustui Trent Reznoriin haastatellessaan häntä 25th Prallel -lehteen. Myöhemmin Trent Reznor tuotti Marilyn Mansonin kolme ensimmäistä levyä: "Portrait of an American Family" (1994), "Smells Like Children" (1995) ja "Antichrist Superstar" (1996).


title: Marilyn Manson (muusikko)

text: Manson on julkaissut Neil Straussin kanssa kirjan nimeltä "Long Hard Road Out of Hell", joka ilmestyi Yhdysvalloissa 1998. Suomessa kirja on ilmestynyt 2003 ja kirjan on suomentanut Hanna Sola. Sen suomenkielinen nimi on "Helvettiin ja takaisin".


title: Marilyn Manson (muusikko)

text: Manson harrastaa maalaamista. Maalauksia on ollut esillä eri puolilla maailmaa, ja ne ovat saaneet huomiota muun muassa Ranskassa sattuneessa tapauksessa, jossa väitettiin maalausten innoittaneen 16-vuotiaan pojan murhaamaan tyttöystävänsä. Murha toi Mansonille paljon kielteistä julkisuutta.


title: Marilyn Manson (muusikko)

text: Saatanan kirkon perustaja Anton LaVey on myöntänyt Mansonille kirkkonsa papin arvonimen. Manson on kertonut pitävänsä LaVeyn satanistista filosofiaa itselleen läheisenä ja on suositellut tämän kirjoituksia kaikille. Manson ei kuitenkaan seuraa satanismia. Kirjassaan Manson sanoo, ettei ole koskaan ollut satanismin puolestapuhuja. Se on vain yksi osa siitä mihin hän uskoo. Hänen mielestään satanismi on väärinymmärretty. Myös Raamatusta on Mansonin mielestä löydettävissä monia hyviä opetuksia. Hän on sanonut löytävänsä satanismin ja kristinuskon lisäksi tärkeitä elementtejä juutalaisuudesta ja buddhalaisuudesta. Manson on kiinnostunut myös filosofiasta, kuten Nietzschestä, Freudista ja Darwinista.


title: Marilyn Manson (muusikko)

text: Manson on ollut kihloissa näyttelijä Rose McGowanin kanssa, mutta he erosivat McGowanin aloitteesta, kun McGowan kyllästyi Mansonille lähetettyihin toistuviin pommiuhkauksiin ja huumeidenkäyttöön. Manson avioitui burleskitaiteilija Dita Von Teesen kanssa 3. joulukuuta 2005. Von Teese haki avioeroa Mansonista tammikuussa 2007. Syyksi hän kertoi Mansonin liiallisen juhlimisen ja suhteen toiseen naiseen, jonka uskotaan olleen Evan Rachel Wood. Myös Mansonin alkoholinkäyttöä ja etäistä käyttäytymistä on arveltu eron syyksi. Eron johdosta hän kirjoitti kappaleen "Putting holes in happiness". Huhtikuussa Manson julkisti suhteensa uuden tyttöystävänsä, Evan Rachel Woodin kanssa, johon ihastui elokuvansa, "in" kuvauksissa. Marilyn Manson on omistanut "Eat Me, Drink Me" -albuminsa Evanille, muun muassa kansilehtisessä kiitos -osuudessa, on kirjoitus ”Most of all, this is for Evan”. Vuoden 2008 lopussa Manson ja Evan erosivat, palasivat yhteen 2009 lopussa ja erosivat jälleen vuonna 2010. Manson on julkisesti katunut suhdettaan Woodiin. Vuodesta 2012 lähtien Manson on seurustellut valokuvaaja Lindsay Usichin kanssa, mutta he erosivat vuoden 2015 alussa. Vuonna 2017 he ovat kuitenkin jälleen parisuhteessa


title: Marilyn Manson (muusikko)

text: Näyttelijä Johnny Depp on Mansonin hyvä ystävä ja heillä on useita yhteisiä tatuointeja. Manson on Deppin tyttären Lily-Rose Deppin kummisetä.


title: Marilyn Manson (muusikko)

text:
Mansonia pidetään celebritarianismi (engl: Celebritarian Corporation) -nimisen taide/tyylisuuntauksen kehittäjänä.
Hän on antanut sille moton: "We will sell our shadow to those who stand within it."


title: Marilyn Manson (muusikko)

text: Manson on avannut myös oman suuntausta esittelevän taidegallerian, The Celebritarian Corporation Gallery of Fine Artin.


title: Variksenmarja

text: Variksenmarja ("Empetrum nigrum") eli kaarnikka on matala ainavihanta varpukasvi, joka kuuluu kanervakasvien ("Ericaceae") heimoon. Sitä käytetään ravinnoksi etenkin Pohjois-Suomessa. Variksenmarjasta on olemassa kaksi eri alalajia, joista pohjanvariksenmarja ("Empetrum nigrum" subsp. "hermaphroditum") on yleisempi Suomen pohjoisosissa ja (etelän)variksenmarja ("Empetrum nigrum" subsp. "nigrum") puolestaan etelämpänä.


title: Variksenmarja

text: Variksenmarjalla on tiheä versosto, ja neulasmaiset reunoilta kiertyneet pienet lehdet sietävät kuivuutta ja selviävät talvesta vähäisenkin lumipeitteen turvin paleltumatta. Lehtihankoihin muodostuvat vaaleanpunaiset pienet kukat, joista kehittyvät kiiltävän mustat mehevät luumarjat. Marjojen keskusta on painunut sisäänpäin. Tuulipölytteisyys varmistaa lähes säännöllisen runsaan sadon joka vuosi.


title: Variksenmarja

text: Pohjanvariksenmarja on tavallisimmin yksikotinen (heteet ja emit ovat samassa kasvissa), ja sen tunnistaakin siitä, että marjojen tyvellä on kuihtuneiden heteiden jäänteitä. Se marjoo runsaammin kuin eteläisempi kaksikotinen lajitoverinsa, jolla vain emiyksilöt tuottavat marjoja.


title: Variksenmarja

text: Laji on yleinen koko pohjoisella pallonpuoliskolla, niin Euraasiassa kuin Pohjois-Amerikassa. Hyvin yleinen myös koko Suomessa.


title: Variksenmarja

text: Variksenmarjat kasvavat sekä kankailla että rämeillä koko Suomessa. Lapissa se kasvaa myös tuoreissa ja lehtomaisissa metsissä sekä tuntureilla.


title: Variksenmarja

text: Variksenmarjan maku on mieto, eikä siitä saada paljoa mehua, mutta yhdessä mustikan, juolukan tai mustaherukan kanssa se sopii hyvin mehuihin, marjaviineihin, marmeladeihin ja muihin marjaruokiin. Variksenmarjat sisältävät runsaasti vitamiineja ja kuituja, ja niiden kokonaisflavonoidimäärä on suurempi kuin millään muulla kotimaisella marjallamme. Pohjoisen kansoille variksenmarja on ollut kautta aikojen tärkeä C-vitamiinin (11 mg/100 g) lähde ja mauste.


title: Variksenmarja

text: Marjoista saadaan violettia väriä lankojen värjäykseen.


title: Variksenmarja

text: Nimestä huolimatta varis ei syö variksenmarjoja, mutta kanalinnuille marjat kyllä kelpaavat.


title: Variksenmarja

text: Variksenmarjan varvuista on perinteisesti tehty luutia, joita kutsutaan nimillä kraakuvartine luuta tai juuriluuta. Variksenmarjan varvut ovat koivuvarpuja ohuempia ja joustavampia, joten niistä tehdyllä luudalla on lakaistu mielellään etenkin sisätiloja. Varvuista voi tehdä myös pienempiä harjoja, kuten patahuiskuja.


title: Luettelo Suomen rautaruukeista

text: Tämä artikkeli on luettelo Suomen rautaruukeista.


title: Luettelo Suomen rautaruukeista

text: Seuraavat huomautukset koskevat alla olevaa luetteloa:


title: Eeva-Liisa Manner

text: Eeva-Liisa Manner (5. joulukuuta 1921 Helsinki – 7. heinäkuuta 1995 Tampere) oli suomalainen kirjailija, runoilija, kirjallisuuskriitikko ja suomentaja. Hän käytti toisinaan salanimeä Anna September.


title: Eeva-Liisa Manner

text: Manner varttui Viipurissa uskonnollisten isovanhempiensa hoidossa. Mannerin äiti oli kuollut hänen syntymänsä jälkeen. Isänsä Manner tapasi vasta aikuisena. Hänellä oli savolaisia, hämäläisiä ja suomenruotsalaisia sukujuuria, mutta hän koki itsensä viipurilaiseksi. Sodan vuoksi Manner joutui kuitenkin evakoitumaan Helsinkiin.


title: Eeva-Liisa Manner

text:
Koulunkäynti oli Mannerille vaikeaa, eikä hän myöhemminkään iltaopiskelijana saanut lukiota suoritetuksi. Hän aloitti myös Taideteollisuuskoulussa, sillä hän tunsi alaan voimakasta vetoa, mutta työn ja iltakoulun vuoksi hän jätti opinnot. Myöhemmin hän otti kantaa kirjojensa kansisuunnitelmiin.
Mannerin ensimmäinen runokokoelma "Mustaa ja punaista" ilmestyi jatkosodan aikana vuonna 1944. Runoissa heijastuivat sodan kokemukset ja Viipurin menetys. Kokoelmasta on olemassa varhainen käsikirjoitusversio, jossa on Mannerin hahmottelema kansi ja hänen suunnittelemansa kirjan nimi "Varjojen taistelu". Käsikirjoituksesta karsittiin julkaistaessa kolmekymentäkolme runoa, toisaalta julkaistussa teoksessa on seitsemän runoa, joita ei ole käsikirjoituksessa. Marja-Leena Tuurna esittää ajatuksen, että kustannustoimittajan lisäksi tai sijasta kokoelmaan on voinut olla vaikuttamassa Mannerin isä Leo Manner, joka työskenteli kustannustoimittajana toisessa kustannusyhtiössä. Käsikirjoituksessa on myös runosuomennoksia.


title: Eeva-Liisa Manner

text: Vuonna 1949 ilmestyi Mannerin toinen kokoelma "Kuin tuuli tai pilvi". 1950-luvulla Manner muutti Orivedelle vaatimattomiin oloihin. Siellä syntyi kolmas runokokoelma ja läpimurtoteos "Tämä matka" (1956), jota on pidetty Suomen sodanjälkeisen modernismin uranuurtajana. Vuonna 1957 ilmestyi proosakokoelma "Kävelymusiikkia pienille virtahevoille". Kirjallisen läpimurron myötä Manner muutti Tampereelle, josta muodostui hänen pysyvä asuinpaikkansa. Kesäisin hän kirjoitti myös Kangasalla ja Ruovedellä. 1960-luvulta lähtien hän vietti aikaa Espanjan Andalusiassa lähellä Málagaa.


title: Eeva-Liisa Manner

text: Manner aloitti 1940-luvun lopulla kriitikkona "Taiteen maailma" -lehdessä. Hän kirjoitti kritiikkejä myös tamperelaisiin "Kansan Lehteen" (1956–1962) ja "Aamulehteen" (1962–1990). Manner myös suomensi kirjallisuutta; nuorempana viihdekirjallisuutta, myöhemmin muun muassa Georg Büchneriä, Yasunari Kawabataa, Hermann Hesseä, Václav Havelia, Konstantinos Kavafista, Tomas Tranströmeriä, Oscar Parlandia. Lewis Carrollia. Franz Kafkaa ja William Shakespearen näytelmiä. Hän käänsi erityisesti kuunnelmia radioon ja näytelmiä teattereille.


title: Eeva-Liisa Manner

text: Manner on haudattu Tampereen Kalevankankaan hautausmaalle. Kuvanveistäjä Mauno Kiviojan tekemä Mannerin pronssinen muistolaatta sijaitsee Tampereella Ojakatu 1:ssä, missä Manner asui vuodesta 1963 kuolemaansa saakka. Vuonna 2015 Mannerin mukaan nimettiin aukio Tampereella Ojakadun ja Rongankadun risteyksessä. Alun perin Eeva-Liisa Mannerin mukaan oltiin nimeämässä Ojakatua, mutta Tampereen kaupunginvaltuusto päätyi lopulta aukioon.


title: Eeva-Liisa Manner

text: Vuodesta 1997 alkaen Suomen Kirjailijaliitto on jakanut Eeva-Liisa Manner -runopalkintoa tunnustustuksena ansioituneille runoilijoille. Helena Sinervo on kirjoittanut Mannerin elämän pohjalta romaanin "Runoilijan talossa", joka sai Finlandia-palkinnon vuonna 2004. Vuonna 2005 perustettiin Eeva-Liisa Manner -seura


title: Hendrik Lorentz

text: Hendrik Antoon Lorentz (18. heinäkuuta 1853 – 4. helmikuuta 1928) oli hollantilainen fyysikko, joka kehitti muun muassa Lorentzin muunnoksen, joka on keskeinen erityisessä suhteellisuusteoriassa. Hän sai fysiikan Nobel-palkinnon 1902 yhdessä Pieter Zeemanin kanssa Zeemanin ilmiön löytämisestä ja sen selittämisestä. Ilmiö liittyy sähkömagneettisen säteilyn spektriviivojen jakautumiseen magneettikentän vaikutuksesta.


title: Hendrik Lorentz

text: Hendrik Lorentz syntyi Arnhemissa Alankomaissa vuonna 1853. Hänen vanhempansa olivat lastentarhan omistaja Gerrit Frederik Lorentz ja Geertruida van Ginkel. Geertuida-äiti kuoli, kun Hendrik oli nelivuotias. Hänen isänsä meni vuonna 1862 naimisiin Luberta Hupkesin kanssa.


title: Hendrik Lorentz

text: Peruskoulussa oli tuolloin opetusta aamuisin, päivisin sekä iltaisin, jolloin opetus oli vapaamuotoisempaa. Tämän ansiosta Lorentzilla oli valmiudet siirtyä suoraan kolmannelle vuosiluokalle, kun Arnhemin ensimmäinen lukio vuonna 1866 avattiin. Viidennen vuosiluokan ja vuoden klassisten kielten opiskelun jälkeen Lorentz aloitti 1870 opinnot Leidenin yliopistossa.


title: Hendrik Lorentz

text: Lorentz suoritti 1871 kandidaatin tutkinnon matematiikasta ja fysiikasta. Hän palasi seuraavana vuonna Arnhemiin opettamaan matematiikkaa iltapäiväkursseilla. Samaan aikaan hän valmisteli väitöskirjaansa, "Over de theorie der terugkaatsing en breking van het licht", valon heijastumisesta ja taittumisesta. Tohtoriksi Lorentz valmistui 22-vuotiaana vuonna 1875. Hänen väitöskirjaansa ohjasi Pieter Rijken, ja se täsmensi James Clerk Maxwellin teoriaa sähkömagneettisesta säteilystä.


title: Hendrik Lorentz

text: Lorentz nimitettiin 1878 Leidenin yliopiston teoreettisen fysiikan professoriksi. Virka oli perustettu nimenomaan häntä varten. Lorentz sai urallaan useita kutsuja ulkomaalaisista yliopistoista, mutta hän pysyi uskollisena yliopistolleen.


title: Hendrik Lorentz

text: Lorentz käsitteli vuonna 1878 pitämässään virkaanastujaispuheessa fysiikan molekyyliteorioita. Lorentz ei ollut ensimmäisinä vuosinaan kovinkaan tuottelias, sillä vuosina 1878–1892 hän julkaisi keskimäärin yhden tutkimuksen vuodessa. Tuona aikana hän kirjoitti myös kaksi oppikirjaa, joita molempia luettiin paljon.


title: Hendrik Lorentz

text: Leidenin yliopiston professorina Lorentz keskittyi ensimmäiset 20 vuotta sähkömagneettisen säteilyn teoriaan pyrkien selittämään säteilyn, sähkön ja magnetismin välisen yhteyden. Myöhemmin hän laajensi teoreettista tutkimustaan monille muille alueille, mutta hänen suurimmat teoriansa ja saavutuksensa ovat sähkömagnetismin, elektronien teorian ja suhteellisuuden alalta.


title: Hendrik Lorentz

text: Vuonna 1912 Lorentz jäi eläkkeelle virastaan Leidenin yliopistossa ja vastaanotti kaksoisviran Hollannin tiedeakatemian, Hollandsche Maatschappij der Wetenschappenin sihteerinä ja Teylerin museon kuraattorina Haarlemissa. Hän jatkoi kuitenkin ylimääräisen professorin virassa Leidenissä pitäen edelleen kuuluisiksi tulleita maanantaiaamun luentojaan. Lorentz jatkoi luentojen pitämistä elämänsä loppuun asti.


title: Hendrik Lorentz

text: Lorentzin jäätyä varhaiselle eläkkeelle Leidenin yliopiston professorin virasta hänen seuraajakseen nimitettiin Paul Ehrenfest. Ehrenfestin perustama teoreettisen fysiikan instituutti nimettiin myöhemmin Lorentz-instituutiksi. Fysiikan Nobel-palkinnon lisäksi Lorentzille myönnettiin monia muitakin kunnianosoituksia, kuten 1908 Rumford-mitali ja 1918 Copley-mitali. Hänet myös valittiin Royal Societyn jäseneksi vuonna 1905.


title: Hendrik Lorentz

text: Lorentz tunnetaan erityisesti teoreettisena fyysikkona, mutta hän vaikutti myös kokeellisen fysiikan alalla. Hollannin hallituksen pyynnöstä hän teki mittauksia työryhmänsä kanssa vuodet 1918–1926 Afsluitdijkin alueelle rakennettavaa patoa varten. Virtaustekniikka oli tuohon aikaan hyvin empiirinen tiede, mutta vuoroveden aiheuttamat häiriöt Afsluitdijkilla olivat niin ennustamattomia, ettei empiirisiin sääntöihin voitu luottaa. Lorentz selvitti kuitenkin ongelman numeerisesti. Afsluitdijkin pato valmistui Lorentzin kuoleman jälkeen vuonna 1933, ja hänen tekemänsä laskelmat osoittautuivat tarkoiksi.


title: Hendrik Lorentz

text: Lorentz meni 1881 naimisiin Aletta Catharina Kaiserin kanssa. Aletta oli amsterdamilaisen taidekoulun professori ja hollantilaisen postimerkkien suunnittelijan Johann Wilhelm Kaiserin tytär. Aletta ja Hendrik Lorentz saivat kaksi tytärtä ja yhden pojan. Vanhimmasta tyttärestä Geertruida de Haas-Lorentzista tuli isänsä tapaan fyysikko, joka meni naimisiin fyysikko Wander Johannes de Haasin kanssa.


title: Hendrik Lorentz

text: Lorentz teoretisoi, että atomit saattaisivat koostua varatuista hiukkasista ja ehdotti, että näiden varattujen hiukkasten värähtely saa aikaan sähkömagneettista säteilyä. Vuonna 1896 Pieter Zeeman, kollega ja Lorentzin oppilas, osoitti teorian kokeellisesti paikkansapitäväksi. Vain muutama vuosi myöhemmin vuonna 1902 heidät palkittiin fysiikan Nobel-palkinnolla tästä merkittävästä työstä.


title: Hendrik Lorentz

text: Yrittäessään selittää Michelsonin–Morleyn koetta 1895 Lorentz arvioi, että liikkuvat kappaleet kutistuvat liikkeensä suunnassa. Samantapaisen väitteen oli aiemmin esittänyt jo George FitzGerald. Lorentz kehitti käsitteen paikallinen aika, mitä Henri Poincaré piti suurenmoisena ajatuksena. Poincaré osoitti vuonna 1900, kuinka eri koordinaatistoissa liikkuvat kellot voidaan synkronisoida samaan aikaan käyttäen valosignaalia, jonka oletetaan kulkevan aina samalla nopeudella riippumatta koordinaatiston nopeudesta. Poincaré myös nimesi Lorentzin 1899 julkaisemat ja 1904 täydentämät muunnokset Lorentzin muunnoksiksi. Lorentz oli ilmeisesti tietämätön Joseph Larmorin 1897 julkaisemasta atomia kiertävien elektronien aikadilataation ennustavasta muunnoksesta, joka oli identtinen Lorentzin muunnoksen kanssa. Myöhemmin Poincaré ja Albert Einstein esittivät yhtälöt, jotka nykyään tunnetaan erityisenä suhteellisuusteoriana. Erityisen suhteellisuusteorian yhtälöt ovat algebrallisesti yhtenevät Larmorin ja Lorentzin yhtälöiden kanssa.


title: Charlie Watts

text: Charles Robert ”Charlie” Watts (s. 2. kesäkuuta 1941 Lontoo) on brittiläinen muusikko. Hän on The Rolling Stones -yhtyeen alkuperäinen ja nykyinen rumpali. Watts opiskeli alun perin mainospiirtäjäksi, mutta liityttyään The Rolling Stonesiin hän jätti lupaavalta vaikuttavan mainospiirtäjän uran. Watts on julkaissut 1980-luvulta alkaen myös useita sooloalbumeita erinimisissä jazz-yhtyeissä.


title: Charlie Watts

text: Charlie Watts syntyi 2. kesäkuuta 1941 Lontoossa. Hänen isänsä oli rekkakuski. Perhe asui Lontoon lähellä Wembleyssä. Watts kiinnostui kymmenvuotiaana jazzista ja bluesista ja sai vaikutteita Miles Davisilta ja John Coltranelta. Teini-ikäisenä Watts alkoi soittaa itsekin harrastusmielessä. Hän valmistui koulusta 16-vuotiaana ja meni Harrow’n taidekouluun.


title: Charlie Watts

text: Watts aloitti vuonna 1960 työt lontoolaisessa mainostoimistossa. Häneltä julkaistiin vuonna 1961 lastenkirja "Ode to a High-Flying Bird", joka kertoo jazzlegenda Charlie Parkerista.


title: Charlie Watts

text: Watts soitti 1960-luvun alussa rumpuja eri yhtyessä, kuten Alexis Kornerin Blues Incorporatedissa. Watts jätti yhtyeen kun siitä oli tullut suosittu, koska hän ei vielä halunnut joutua luopumaan päivätyöstään. Myöhemmin hän kuitenkin liittyi vasta perustettuun The Rolling Stonesiin, jossa hän soitti ensimmäisen keikkansa tammikuussa 1963. Yhtyeen nimi muutettiin muotoon The Rolling Stones vasta Wattsin liityttyä yhtyeeseen. Hän on siis kokoonpanon alkuperäinen rumpali.


title: Charlie Watts

text: Rolling Stonesista tuli pian hyvin suosittu, ja Watts on pysynyt koko ajan sen jäsenenä. Hän on kertonut aikovansa pysyä yhtyeessä kunnes Mick Jagger tai Keith Richards lopettaa, ellei yhtye samalla vaihda nimeään.


title: Charlie Watts

text: Watts on osallistunut usein Rolling Stonesin levykansien, T-paitojen ja muun oheismateriaalin sekä muun muassa lavarakennelmien suunnitteluun.


title: Charlie Watts

text: Watts on tehnyt 1980-luvulta alkaen musiikkia myös Rolling Stonesin ulkopuolella. Hän on perustanut useita jazz-yhtyeitä, joista ensimmäisiä oli 32-miehinen Charlie Watts Orchestra. Hän soitti 1980-luvulla myös Ian Stewartin yhtyeessä Rocket 88. Seuraavan vuosikymmenen alussa Watts soitti yhtyeensä Charlie Watts Quintetin albumeilla. Sen jälkeen hän teki yhteistyötä rumpali Jim Keltnerin kanssa useassa musiikin tyylilajissa. Watts julkaisi Charlie Watts and the Tentet -nimellä jazz-albumin vuonna 2004. Sen jälkeen hän on soittanut esimerkiksi swing-yhtyeessä The ABC&D of Boogie Woogie. Vuoteen 2013 mennessä Watts on julkaissut kaikkiaan yhdeksän jazz-albumia.


title: Charlie Watts

text: Watts nimettiin Rolling Stonesin jäsenenä Rock and Roll Hall of Fameen vuonna 1989. Hänet nimettiin rumpalien Modern Drummer Hall of Fameen vuonna 2006.


title: Charlie Watts

text: Charlie Watts on ollut vuodesta 1964 lähtien avioliitossa kuvanveistäjä Shirley Wattsin kanssa. Pariskunnalla on yksi lapsi, vuonna 1968 syntynyt tytär Serafina.


title: Charlie Watts

text: Wattsilta diagnosoitiin vuonna 2004 kurkkusyöpä, josta hän toipui täysin.


title: Charlie Watts

text: Wattsin rakkaimpia harrastuksia ovat monenlaisten asioiden, kuten vanhojen kirjojen, autojen ja aseiden kerääminen sekä kilpahevoset. "According to the Rolling Stones" -yhtyebiografian mukaan Wattsilla on omat räätälit Lontoossa, Pariisissa ja New Yorkissa. Muun muassa "The Telegraph"- ja "Vanity Fair" -lehdet ovatkin sijoittaneet Wattsin kärkipäähän listatessaan maailman tyylikkäimmin pukeutuneita julkkiksia. Watts kertoo myös ajankulukseen piirtäneensä vuodesta 1968 lähtien lyijykynäpiirroksen jokaisesta hotellihuoneesta, jossa on yöpynyt.


title: Mick Taylor

text: Michael Kevin Taylor (17. tammikuuta 1949 Welwyn Garden City, Hertfordshire) on brittiläinen muusikko. Taylorin yhtyeitä ovat olleet muun muassa John Mayall & the Bluesbreakers (1966–69) ja The Rolling Stones, jossa hän soitti toista kitaraa Brian Jonesin jälkeen vuodesta 1969 vuoteen 1974. Hän joutui ensimmäiseen tulikokeeseen Rolling Stonesin kanssa kaksi päivää Brian Jonesin kuoleman jälkeen, soittaessaan Lontoon Hyde Parkissa 250 000 ihmiselle ilmaiskonsertissa. Keith Richardsin sanojen mukaan Taylor oli virtuoosimainen kitaristi, mutta aina yhtä haluton pelleilemään, toisin kuin seuraajansa Ron Wood. Hän liittyi yhtyeeseen terveysintoilijana ja lähti heroiinikoukussa. Hänen viimeiseksi levytyksekseen Rolling Stonesin kanssa jäi albumi "It´s Only Rock´n Roll".


title: Mick Taylor

text: The Rolling Stonesin jälkeen Taylor on tehnyt sooloalbumeja ja soittanut muun muassa Bob Dylanin levyillä.


title: Mick Taylor

text: Taylor käyttää usein Gibson Les Paul -kitaroita. Hän on käyttänyt myös Gibson SG, Gibson ES-335, Gibson Firebird, Fender Stratocaster ja Fender Telecaster -kitaroita.


title: Mick Taylor

text: Taylor palasi The Rolling Stonesin keikoille vuonna 2012 yhtyeen viettäessä 50-vuotisjuhlaa maailmankiertueen merkeissä. Taylor jatkoi keikkavierailuja Stonesien riveissä myös seuraavana vuonna.


Musta Ritari ja muita Don Rosan parhaita (ISBN 951-32-1874-0) on Jukka Heiskasen, Riku Perälän ja Elina Topparin toimittama kuudes Suomessa julkaistu kovakantinen Don Rosa -kokoelmakirja. Sen julkaisi Sanoma Magazines Finland 25. lokakuuta 2005.


title: Musta Ritari ja muita Don Rosan parhaita

text: Kirja on 176-sivuinen ja sisältää seitsemän sarjakuvan lisäksi Don Rosan kommentit kustakin tarinasta, sekä "Hyvää vuosipäivää!" -esipuheen. Kokoelman erityisenä teemana ovat juhlavuositarinat, sillä se sisältää Roope Ankan ja Hannu Hanhen ensiesiintymisten 50-vuotisjuhlatarinat sekä Tupun, Hupun ja Lupun ensiesiintymisen 60-vuotisjuhlatarinan. Rosa piirsi kokoelmalle kannen erityisesti tätä julkaisua varten.


text: Kokoelmaa on moitittu siitä, ettei se sisällä yhtään Suomessa aikaisemmin julkaisematonta tarinaa. Kirjasta ei myöskään julkaistu nahkakantista erikoispainosta, kuten neljästä ensimmäisestä kokoelmasta.


title: Peugeot 106

text:
Peugeot 106 on Peugeot’n vuosina 1991–2003 valmistama pieni henkilöautomalli. Se jakaa suuren osan tekniikastaan sisarmallinsa Citroën Saxon kanssa. Mallin seuraajaksi tuli Peugeot 107.
Peugeot’n pikkuautojen eli 100-sarjan ensimmäinen malli oli vuonna 1972 esitelty 104. Sen korvaajaksi esiteltiin vuonna 1983 Peugeot 205, mutta malli pysyi tuotannossa vuoteen 1988 saakka. Pienempi 106 esiteltiin 205:n alapuolelle vuonna 1991.


title: Peugeot 106

text:
Luokitusta varten Peugeot toi markkinoille urheilullisen 106 Rallye -mallin, jossa oli 1,3-litrainen (100 hv) moottori. Auton tunnusmerkkinä oli valkoisiksi maalatut Michelinin 14-tuumaiset peltivanteet. Varustelu oli Rallyessa niukka.
Vuonna 1996 malli koki kasvojenkohotuksen, jossa se sai uudet puskurit, ajovalot ja etusäleikön. Muotoilu oli aiempaa pyöreämpää. Turvallisuutta parannettiin oviin asennetuilla sivutörmäyssuojilla ja kuljettajan turvatyyny tuli vakiovarusteeksi.


title: Peugeot 106

text: 106 Rallye uudistui muuta mallistoa myöhemmin vuonna 1998, ja tällä kertaa siinä oli moottorina kahdeksanventtiilinen 1,6-litrainen (103 hv). Rallye sijoittui mallistossa kalliimman 16-venttiilisen GTI:n alapuolelle, mutta etuna siihen verrattuna oli alhaisempi paino.


title: Taylor

text: Taylor voi tarkoittaa seuraavia henkilöitä ja asioita:


title: Peugeot 1007

text: Peugeot 1007 on Peugeot’n vuosina 2005–2009 valmistama pieni henkilöautomalli. Se oli valmistajansa ensimmäinen auto, jonka mallinimeen sisältyi kaksi nollaa.


title: Peugeot 1007

text: Vuoden 2005 Euro NCAP -kolaritestistä Peugeot 1007 sai tulokseksi täydet viisi tähteä.


title: Peugeot 1007

text: Mallin erityispiirteisiin kuuluvat sähkökäyttöiset liukuovet ja sisustuksen 18 vaihdettavaa osaa, joiden avulla sisustusilmettä on mahdollista muuttaa. Sisustussarjoja on 12 erilaista. Takana on kaksi erillistä istuinta, joita on mahdollista siirtää 23 senttimetrin verran pituussuunnassa.


title: Iines (lehti)

text: Iines oli Sanoma Magazines Finlandin julkaisema sarjakuvalehti, jonka tarinoissa seikkailtiin Disneyn eläinmaailmassa. Lehden päähenkilöinä seikkailevat yleensä Disneyn eläinmaailman naishenkilöt – kuten Iines Ankka, Mummo Ankka, Milla Magia, Heluna Ammu, Minni Hiiri, sekä Leenu, Liinu ja Tiinu – ja se syntyikin vastapainoksi muille Disney-julkaisuille, joissa naishahmoja esiintyy hyvin vähän. Kuitenkin "Iineksessä" esiintyy myös muista lehdistä tuttuja mieshahmoja.


title: Iines (lehti)

text: Lehti ilmestyi syyskuusta 2003 lähtien joka toinen kuukausi vuoteen 2009 asti, jolloin lehti lopetettiin. Lehti oli 52-sivuinen ja sisältää yleensä yhden tai kaksi pitkää tarinaa, ja useita lyhyempiä. Lehden mukana tuli usein myös oheistuotteita, kuten tarroja.


title: Iines (lehti)

text: Useimmat lehden tarinoista on julkaistu Iinestä vastaavassa hollantilaisessa "Katrien"-lehdessä, jota varten monet tarinoista on luotu.


title: Freinet-koulu

text: Freinet-koulu on peruskoulua korvaava koulu, jossa noudatetaan ranskalaisen pedagogin Celestin Freinet'n kehittämää freinetpedagogiikkaa. Muita vaihtoehtopedagogista ajattelua käytäntöön soveltavia kouluja ovat esimerkiksi Steiner-koulut ja Montessori-koulut. Suomessa on Freinet-koulu Raumalla ja Helsingissä.


title: Peugeot 107

text: Peugeot 107 on Peugeot’n vuosina 2005–2014 valmistama A-segmentin automalli, joka korvasi Peugeot 106:n. Se on kehitetty PSA-konsernin ja Toyotan välisessä yhteistyössä. Autoa valmistettiin yhdessä sisarmalliensa Citroën C1:n ja Toyota Aygon kanssa Tšekin Kolínissa PSA-konsernin ja Toyotan puoliksi omistamalla tehtaalla. Mallin seuraajaksi tuli Peugeot 108.


title: Peugeot 107

text: Vuonna 2005 testattu Citroën C1 sai Euro NCAP -kolaritestistä tulokseksi neljä tähteä viidestä.


title: Peugeot 107

text: Peugeot 107 esiteltiin vuonna 2005 kolmi- ja viisiovisina hatchbackeina. Mallin kolmisylinterinen 1,0-litrainen (68 hv) bensiinimoottori on peräisin Toyotalta ja 1,4-litrainen (54 hv) dieselmoottori PSA-konsernilta.


title: Peugeot 107

text: Vuonna 2009 malli koki pienen kasvojenkohotuksen, jossa se sai uuden etupuskurin. Toinen kasvojenkohotus tuli vuonna 2012, jolloin puskuri uudistui jälleen, ja sen yhteyteen tuli LED-päiväajovalot.


title: Jukka Ollila (kosketinsoittaja)

text: Jukka Ollila on suomalainen muusikko. Hän toimi Agents-yhtyeen kosketinsoittajana vuosina 1979–1981 ja oli yhtyeen alkuperäisjäsen. Nykyisin hän tekee teatterimusiikkia, soittaa sinfoniaorkesterissa ja eri yhtyeissä.


title: Königstedtin kartano

text: Königstedtin kartano on valtioneuvoston edustuskartano. Königstedtin kartano sijaitsee Vantaan Seutulassa, Vantaanjoen muodostaman mutkan sisäpuolella.


title: Königstedtin kartano

text:
Kartanon ensimmäiseksi omistajaksi mainitaan vuonna 1511 silloisen Helsingin pitäjän nimismies Olav Nilsson. Ruotsin Kristiina-kuningattaren holhoojahallitus lahjoitti Königstedtin kartanon vuonna 1633 Matts Tönnesson Creutzhammerille.
Vuosina 1660–1669 kartano kuului kenraaliluutnantti Fredrik Löwelle. Nykyisen nimensä kartano sai kapteeni Johan Köhnnin mukaan, kun hänet aateloitiin nimellä Köhnningstedt.


title: Königstedtin kartano

text: 1900-luvulla kartanon ovat omistaneet mm. eversti Mikael Gripenberg ja vapaaherra Gustaf Wrede. Suomen valtio osti Köningstedtin vuonna 1961 vapaaherratar Asta Wredeltä. Kartano muutettiin valtion edustustilaksi.


title: Königstedtin kartano

text: Kartanon nykyisen päärakennuksen rakennutti vuonna 1816 todellinen valtioneuvos Jacob Wilhelm Hisinger. Rakennuksen arkkitehti oli perimätiedon mukaan Carl Ludvig Engel, mutta todennäköisesti Königstedtin suunnitteli Engelin apulainen Pehr Granstedt. Nykyisen uusklassisen asunsa kartano sai vasta 1930-luvulla, arkkitehti Jarl Eklundin suunnittelemissa uudistustöissä, jolloin siihen lisättiin pylväiden kannattelema päätykolmio.


title: Königstedtin kartano

text: Kartanon sisätilojen empiretyyli kärsi 1950–60-lukujen modernisointitöissä, mutta viimeisessä 1990-luvun peruskorjauksessa se pyrittiin palauttamaan takaisin alkuperäiseen asuunsa museoalan ammattilaisten johdolla.


title: Königstedtin kartano

text: Päärakennusta ympäröi puisto, jossa sijaitsee ruohokattoinen rantasauna.


title: Königstedtin kartano

text: Königstedtin kartanossa pidettiin Vapaa Aceh -liikeen ja Indonesian hallituksen väliset Acehin rauhanneuvottelut, joita isännöi presidentti Martti Ahtisaari.


title: Königstedtin kartano

text: Königstedtin kartano oli yksi Matti Kassilan elokuvan "Vodkaa, komisario Palmu" kuvauspaikoista.


title: Gustaf Nyström

text: Carl Gustaf Nyström (21. tammikuuta 1856 Helsinki – 30. joulukuuta 1917 Helsinki) oli suomalainen arkkitehti sekä Teknillisen korkeakoulun rehtori ja arkkitehtuurin professori. Nyström valmistui arkkitehdiksi Suomen polyteknillisestä koulusta vuonna 1876. Hän oli yksi ensimmäisistä oppilaitoksen kouluttamista arkkitehdeista. Talven 1878–1879 hän opiskeli tehtaanjohtokunnan stipendiaattina arkkitehtuuria Wienissä. Nyström harjoitteli opettajansa Frans Sjöströmin arkkitehtitoimistossa ja tämän kuoleman 1885 jälkeen Nyströmistä tuli opettaja kouluun, joka oli 1879 vaihtanut nimensä Polyteknilliseksi opistoksi. Hän opetti aluksi rakennuskonstruktiota ja vuodesta 1885 hän oli rakennustaiteen vanhempi opettaja. Nyströmistä tuli professori 1896 ja hänen virkansa oli Suomen ensimmäinen arkkitehtuurin professuuri. Polyteknillisestä opistosta tuli 1908 Teknillinen korkeakoulu Nyströmin toimiessa oppilaitoksen rehtorina. Tyyliltään hän edusti uusrenessanssia. Turun taidemuseo on tosin selvästi kansallisromanttinen.Lisäksi muun muassa Suomen Pankin konttorit Viipurissa, Kotkassa (nykyinen Kotkan Oikeustalo 1909), Porissa ja Turussa.


title: Nickelback

text:
Nickelback on vuonna 1995 Kanadassa perustettu post-grunge -yhtye. Yhtye on alun perin kotoisin Hannan kaupungista Albertasta, mutta nykyään sen jäsenet asuvat Vancouverissa. Nickelbackin ensimmäinen julkaisu oli demo-EP "Hesher", joka julkaistiin helmikuussa 1996. Nickelback on julkaissut useita Top 10 -kappaleita vuodesta 1999 lähtien. Yhtyeen uusin albumi on vuonna 2017 julkaistu "Feed the Machine".
Yhtye on äänestetty monta kertaa maailman huonoimmaksi yhtyeeksi.


title: Nickelback

text: Nickelbackin ensimmäinen julkaisu oli seitsemänkappaleinen EP nimeltään Hesher, joka julkaistiin vuonna 1996 (Alkuperäinen EP on nykyään harvinainen). Samana vuonna yhtye julkaisin ensimmäisen täyspitkän albumin, nimeltä Curb. Kappale "Fly" oli julkaistu sekä Hesherillä, että Curbilla ja oli Nickelbackin ensimmäinen varsinainen single. Kappale ei saavuttanut erityisen suurta suosiota, ja sitä soitettiinkin lähinnä paikallisilla radioasemilla.


title: Nickelback

text: Seuraava albumi, "The State", nauhoitettiin vuonna 1998, ja yhtye julkaisi sen omakustanteena. Nickelback solmi sopimuksen EMI ja Roadrunner Records nimisten levy-yhtiöiden kanssa, jolloin "The State" julkaistiin uudelleen ja uusin voimin vuonna 2000. Albumi myi kultaa Kanadassa ja Yhdysvalloissa, ja vuonna 2008 sen katsottiin myyneen platinaa.


title: Nickelback

text: Vuonna 2001 Nickelback julkaisi kolmannen albuminsa, "Silver Side Upin", joka toi yhtyeen valtavirran tietoisuuteen.. Single "How You Remind Me" oli jättimenestys ja nousi sekä Kanadan, että Yhdysvaltojen listojen kärkeen samaan aikaa. Yhdysvalloissa kyseinen single oli sekä Rock-, että Pop-listojen kärjessä. "How You Remind Me" valittiin Billboard Hot 100 vuoden singleksi vuoteen 2002 saakka. Seuraava single, "Too Bad" nousi myös rock-listojen ykköseksi ja sai huomiota myös pop-listoilla. Kolmas single, "Never Again", nousi sekin rock-listojen ykköseksi.


title: Nickelback

text: Vuonna 2003 ilmestyi neljäs studioalbumi, "The Long Road". Ensimmäinen single oli "Someday". Yhtye julkaisi myös "Feelin' Way Too Damn Good" singlenä, ja se nousi sijalle #3 valtavirran rock-listoilla. "Figure You Out" julkaistiin myös singlenä ja se pysyi rock-listoilla yhteensä 13 viikkoa.


title: Nickelback

text: Nickelbackin viidenneltä albumilta, "All the Right Reasonsilta" julkaistiin yhteensä viisi top 20 singleä: "Photograph", "Savin' Me", "Far Away", "If Everyone Cared" ja "Rockstar". Kolme näistä pääsi US Hot 100 top 10 sijoille. "All the Right Reasonsia" on myyty yli 7 miljoonaa kappaletta pelkästään Yhdysvalloissa.


title: Nickelback

text: 4. syyskuuta 2008 Roadrunner Records ilmoitti, että ensimmäinen single Nickelbackin tulevalta albumilta olisi "If Today Was Your Last Day", ja että se julkaistaisiin 30. syyskuuta 2008. Kuitenkin kävi niin, että single romuttui, joten ensimmäiseksi singleksi valittiin välittömästi "Gotta Be Somebody". "Dark Horse", julkaistiin 18. marraskuuta 2008. Albumin tuotti Mutt Lange. "Something in Your Mouth" julkaistiin toisena singlenä. Albumilta julkaistiin vielä kaksi singleä, "I'd Come for You" ja "Burn it to the Ground".


title: Nickelback

text:
Nickelback on voittanut 6 Juno-palkintoa ja ollut ehdolla viiteen muuhun vuonna 2006. Nickelbackin kappale "Photograph" oli ehdolla parhaaksi singleksi.
2012 yhtyeeltä ilmestyi albumi "Here and Now" joka sisältää kaksi johtavaa Nickelbackin singleä "Bottoms Up" ja " When We Stand Together"


title: Kajaanin rautatieasema

text: Kajaanin rautatieasema (, ) on rakennettu vuosina 1904–1905, kun rautatie Iisalmesta Kajaaniin valmistui. Asemarakennuksen on suunnitellut Gustaf Nyström. Tätä jugendtyylistä asemarakennusta kutsutaan usein Suomen kauneimmaksi asemarakennukseksi.


title: Kajaanin rautatieasema

text: Odotussali on avoinna junien kulkuaikana. Valtaosa junista pysähtyy raiteella 1, mutta myös raidetta 2 käyttää kaksi junaa kumpaankin suuntaan.


title: Kajaanin rautatieasema

text: Aseman lipunmyynti lakkautettiin 2. elokuuta 2014, mutta asemalla on lippuautomaatti.


title: Kajaanin rautatieasema

text: Kajaanin ratapihalla on vuoden 2005 aikana suoritettu laajoja muutos- ja kunnostustöitä, jotka liittyvät rataosan Iisalmi–Kontiomäki sähköistys- ja turvalaitetöihin. Samalla Kajaanin ratapihan kampiasetinlaite purettiin. Nykyisin liikennepaikan liikenteenohjaustoiminnot hoidetaan kaukokäytöllä Iisalmesta käsin.


title: Kajaanin rautatieasema

text: Ratapihalla on kaksi henkilöliikenteen raidetta sekä viisi tavaraliikenteen raidetta. Ratapihalta on raideyhteys Lamminniemeen sahalle ja entiselle paperitehtaalle sekä aiemmin myös Petäisenniskan suuntaan.


title: Kajaanin rautatieasema

text: Petäisenniskan ratapiha oli Kajaanin liikennepaikkaan kuulunut tehtaan ratapiha, joka sijaitsi Kajaanin ratapihalta haarautuvan, noin kahden kilometrin mittaisen pistoraiteen päässä. Ratapiha palveli Petäisenniskalla sijainneita Lihakunnan, Kainuun Sementin ja Kajaani Oy:n puusepäntehtaan kuljetuspalveluita sekä Nuasjärven uitto- ja muuta rahtiliikennettä. Petäisenniskassa oli suuri siltanosturi lähellä radan päätepistettä. Raideyhteys Petäisenniskaan purettiin rataosan Iisalmi–Kontiomäki turvalaite- ja sähköistystyöihin liittyvien ratapihamuutosten yhteydessä vuosina 2005–2006.


title: Kajaanin rautatieasema

text: Lamminniemen raiteisto oli osa Kajaanin liikennepaikkaa 3. kesäkuuta 2007 saakka. Tuolloin Lamminniemen ratapiha erotettiin Kajaanin liikennepaikasta itsenäiseksi liikennepaikaksi. Lamminniemen sivuradan pituus on noin 3,2 kilometriä, ja sillä on ainoastaan vaihtotyöliikennettä. Raidetta ei ole sähköistetty eikä sillä ole junien automaattisen kulunvalvonnan laitteita. Rata palveli UPM-Kymmenen Kajaanin paperitehtaan raaka-aineiden ja lopputuotteiden kuljetuksia.


title: Chad Kroeger

text: Chad Kroeger (s. 15. marraskuuta 1974) on kanadalaisen Nickelback-yhtyeen laulaja ja rytmikitaristi. Hän perusti Nickelbackin Hannan kaupungissa Albertassa vuonna 1995. Hänen velipuolensa Mike Kroeger toimii yhtyeen basistina.


title: Chad Kroeger

text: Vuonna 2002 Kroeger perusti levy-yhtiön nimeltä 604 Records. Kroeger on esiintynyt Santanan kappaleessa ”Why Don’t You and I”, joka julkaistiin Santanan albumilla "Shaman" vuonna 2002. Hän esiintyi myös Santanan kappaleessa ”Into the Night” (2007). Kroeger suosii eniten PRS Guitars -kitaroita.


title: Chad Kroeger

text: Kroeger oli naimisissa laulaja Avril Lavignen kanssa. He tapasivat tehdessään yhdessä kappaletta, ja kaveruus johti ajallaan seurusteluun. Puolen vuoden seurustelun jälkeen he kihlautuivat elokuussa 2012 ja menivät naimisiin kesällä 2013. Syyskuun 2015 alussa pariskunta ilmoitti eroavansa.


title: John Polidori

text: John Polidori (7. syyskuuta 1795 – 24. elokuuta 1821) oli italialainen lääkäri ja kirjailija, jonka jälkimaine perustuu kauhukirjallisuudelle uraa luoneeseen pieneen tarinaan ”Vampyyri” (1819).


title: John Polidori

text: Polidori syntyi italialaiseen perheeseen, jossa harrastettiin kirjallisuutta, myös kauhua – hänen isänsä Gaetano Polidori käänsi Horace Walpolen kauhuromaanin "Otranton linna" (1764) italian kielelle. John Polidori opiskeli Edinburghin yliopistossa ja valmistui lääkäriksi vain 19-vuotiaana.


title: John Polidori

text: Runoilija George Gordon Byron palkkasi Polidorin henkilökohtaiseksi lääkärikseen Euroopan-matkalleen 1816. Kun Byronin seurue, johon kuuluivat myös runoilija Percy Bysshe Shelley ja tämän rakastajatar Mary Godwin Wollstonecraft, asettui asumaan Genevenjärven rannalla sijaitsevaan kartanoon, järjestettiin kauhutarinoiden kirjoituskilpailu. Polidori osallistui siihen lyhyellä vampyyritarinalla, jonka hän oli laatinut Byronin perusidean pohjalta.


title: John Polidori

text: ”Vampyyri” on ainoastaan parikymmensivuinen pieni kertomus. Sen päähenkilöt ovat viaton herrasmies Aubrey ja lordi Ruhtven, joka on Lontoon seurapiirien kunnioitettu keskipiste. Aubrey lankeaa tyylikkään lordin lumoihin, millä on kohtalokkaat seurauksensa, kun tämä osoittautuu vampyyriksi. Lordin yhtäläisyyksiä Byronin persoonallisuuteen pidetään ilmeisinä.


title: John Polidori

text: ”Vampyyri” julkaistiin Englannissa "New Monthley Magazinessa" vuonna 1819. Novelli yhdistettiin oikean kirjoittajansa sijaan Byroniin ilmeisesti myynnin edistämiseksi, ja oikaisuyrityksistä huolimatta väärä tieto kirjoittajasta jäi aikalaistietoisuuteen. ”Vampyyrista” tuli hyvin suosittu muun muassa Saksassa ja Ranskassa. Esimerkiksi kirjoittajasta väärän tiedon saanut Goethe arvioi novellin Byronin parhaaksi teokseksi. Novellista sovitettiin näytelmäversioita ja sille kirjoitettiin jatko-osia.


title: John Polidori

text: Novellin merkitys myöhemmälle vampyyrikirjallisuudelle on suunnaton, niin esimerkiksi Bram Stokerin "Draculalle" kuin Anne Ricen "Vampyyrikronikoillekin". Suomeksi ”Vampyyri” julkaistiin 2005 Faroksen kustantamana.


title: John Polidori

text: Federico Andahazi esittää romaanissaan "Hurskaat sisaret" (1998) fiktiivisen ja fantasioidun kuvan Polidorista ja ”Vampyyri”-novellin syntyhistoriasta.


title: John Polidori

text: Polidori ei menestynyt lääkärinä eikä kirjailijana. Hän teki itsemurhan myrkyttämällä itsensä muutamaa viikkoa ennen 26-vuotispäiväänsä.


title: Teemu Lehtilä

text: Teemu Aleksi Lehtilä (s. 27. marraskuuta 1966 Kokemäki) on suomalainen näyttelijä. Hän on valmistunut Tampereen yliopiston näyttelijäntyön laitokselta vuonna 1989 teatteritaiteen maisteriksi. Hän on näytellyt Jyväskylän kaupunginteatterissa ja Tampereen Teatterissa.


title: Teemu Lehtilä

text: Tunnetuksi hän on tullut roolistaan "Häjyt" -elokuvassa (1999) sekä sittemmin saippuasarjasta "Salatut elämät". Siinä hän näytteli ensin vuosina 2004–2006 narsisti Aaro Vaalannetta ja myöhemmin tämän kaksoisveljeä Eero Vanalaa tammikuusta 2007 elokuuhun 2009 asti. Hän palasi Aaron rooliin vuosina 2012, 2015 sekä vuodesta 2017 alkaen uudestaan.


title: Teemu Lehtilä

text: Lehtilä on naimisissa Nina Viinikan kanssa ja heillä on viisi lasta. He asuvat Lempäälässä.


title: Teemu Lehtilä

text: Lehtilällä on ollut kaksoisrooli MTV3:n saippuasarjassa "Salatut elämät". Ensin hän näytteli narsisti Aaro Vaalannetta vuosina 2004–2006. Myöhemmin Lehtilä esitti Aaron kaksoisveljeä Eero Vanalaa tammikuusta 2007 elokuuhun 2009. Keväällä ja syksyllä 2007 Lehtilä esitti sekä Aaroa että Eeroa yhtä aikaa. Samoihin aikoihin hän esitti Eeron takaumissa Eeron ja Aaron isää, eli Lehtilällä oli keväällä 2009 kolmoisrooli. Kolmen vuoden tauon jälkeen Lehtilä palasi sarjaan Aaro Vaalanteena 7. syyskuuta 2012 esitetyssä jaksossa ja poistui jälleen 22. marraskuuta 2012. Vielä joulukuussa 2012 Aaro kuitenkin esiintyi Paulan ja Lauran harhanäkynä. Aaro Vaalanteena hän palasi sarjaan jälleen 2. maaliskuuta 2015 ja poistui 13. huhtikuuta 2015. Aaro palasi sarjaan uudelleen 26. tammikuuta 2017.


title: Seututie 387

text: Seututie 387 on Lappeenrannasta Virolahden Vaalimaalle johtava seututie. Tien pituus on 59 kilometriä.


title: Seututie 387

text: Tie alkaa Lappeenrannasta, kaupungin keskustan eteläpuolelta valtatieltä 6 ja kulkee Raipon ja Ylämaan sekä Miehikkälän kunnan itäosien kautta Vaalimaalle, jossa se päättyy valtatielle 7 (E18) Venäjän vastaisen valtakunnanrajan tuntumassa.


title: Seututie 387

text: Tietä voidaan käyttää vaihtoehtoisena yhteytenä Helsingistä Lappeenrannan suuntaan; matka on 10 kilometriä pidempi kuin valtatie 6:n kautta.


title: Seututie 387

text: Seututie 387 muodostaa eteläisimmän osan Suomenlahden rannalta Sallaan ulottuvasta matkailureitistä, Runon ja Rajan tiestä.


title: Henna Tanskanen

text:
Henna Tanskanen (o.s. Vänninen, s. 1983) on suomalainen näyttelijä ja kuvataiteilija. Hän esitti Aamu Korhosta MTV3:n draamasarjassa "Salatut elämät" vuosina 2001–2004.
Tanskanen valmistui ylioppilaaksi Helsingin Kallion lukiosta keväällä 2003 ja teatteritaiteen maisteriksi Tampereen yliopiston näyttelijäntyön laitokselta keväällä 2009. Tanskanen opiskelee nykyisin Kuvataideakatemiassa.


title: Henna Tanskanen

text: Vuonna 2009 Tanskanen sai Ida Aalberg-säätiön stipendin.


title: Henna Tanskanen

text: Tanskanen voitti ”Ihana meri” -esityksellä Pieksämäen Teatterimaratonin monologikilpailun 28. maaliskuuta 2010.


title: Henna Tanskanen

text: Hän on naimisissa näyttelijä Lauri Tanskasen kanssa.


title: Korundi

text: Korundi on mineraali, joka on alumiinioksidin (AlO) kiteinen muoto. Se on puhtaana väritön, mutta sisältää usein epäpuhtauksia, joiden seurauksena sen väri voi olla lähes mikä tahansa. Jalossa muodossaan läpinäkyvänä korundi on arvostettu jalokivi; karmiininpunaista muunnosta kutsutaan rubiiniksi ja muunvärisiä kiviä safiireiksi. Vihreä synteettinen korundi on kauppanimeltään amarylli. Läpinäkymättömät korundit sisältävät joskus tiheään määrättyihin suuntiin kulkevia rutiilin muodostamia pieniä sulkeumia, joista taittuva valo saa aikaan pyöröhiotun kiven pinnalla valonlähteen mukaan liukuvan kuusisakaraisen tähden muotoisen valoilmiön. Tällaisia kiviä kutsutaan tähtirubiineiksi ja -safiireiksi, ja ne ovat samoin erittäin arvostettuja. Korundin kovuus Mohsin asteikolla on 9 – mineraaleista vain timantti on sitä kovempaa. Niinpä epäjalo korundi eli smirgeli on merkittävä ainesosa hiontajauheissa.


title: Korundi

text:
Korundin kidejärjestelmä on trigoninen. Se muodostaa usein mineraalille tyypillisiä tynnyrimäisiä tai sukkulamaisia, läpileikkaukseltaan kuusikulmaisia kiteitä. Korundia esiintyy lähinnä metamorfisissa kivilajeissa, kuten marmorissa ja gneississä. Esiintymisalueita on Myanmarissa, Sri Lankassa, Madagaskarilla, Etelä-Afrikassa ja Uralin
vuoristossa.


title: Korundi

text: Irrallisia kiteitä ja kappaleita löydetään usein myös rikastuneina jokien pohjista. Lapin kultahuuhtomoissa tavataan usein korundia, ja Lapissa on nykyisin jopa erikseen korundin huuhdontaan erikoistuneita huuhtomoita. Siksi Rovaniemelle valmistuvan taiteiden talon nimeksi valittiin Korundi.


title: Esko Hukkanen

text: Esko Ferdinand Hukkanen (23. lokakuuta 1927 Iisalmen maalaiskunta – 22. heinäkuuta 2016 Lahti) oli suomalainen näyttelijä.


title: Esko Hukkanen

text: Hukkanen näytteli Oulun, Imatran, Kouvolan, Joensuun, Lappeenrannan ja Mikkelin teattereissa. Hän jäi eläkkeelle Lahden kaupunginteatterista vuonna 1991, mutta jatkoi näyttelemistä. Hänet muistetaan muun muassa elokuvista "Simpauttaja" ja "Painija", sekä televisiosarjoista "Velipuolikuu", "Elämän suola" ja "Team Ahma". Hänen viimeiseksi roolikseen jäi Kullervo Väkeväisen rooli tv-sarjassa "Lehmän vuosi".


title: Esko Hukkanen

text: Viimeiset vuotensa Esko Hukkanen asui Lahdessa. Hukkanen kuoli 88-vuotiaana 22. heinäkuuta 2016 sairastettuaan pitkään. Hukkasen puoliso oli Seija Hukkanen ja heillä on kaksi lasta.


title: Poikkimaantie

text: Poikkimaantie on tie Oulussa kaupungin keskustan eteläpuolella. Tie alkaa Oritkarin satamasta Nuottasaaren kaupunginosasta, kulkee Äimäraution, Kaukovainion, Knuutilan ja Oulunsuun kaupunginosia sivuten Oulujoen yli Hiukkavaaran kaupunginosaan. Seututien 847 ja valtatien 22 välillä Poikkimaantien tunnus on yhdystie 8155. Nimen "Poikkimaantie" sanotaan tulevan siitä, että aiemmin tie todellakin oli ""poikki"": ennen marraskuuta 2016 Oulujoen ylittävä silta puuttui, mutta joen itärannalla oli lyhyt samanniminen tienpätkä.


title: Poikkimaantie

text: Poikkimaantie mielletään usein "Oulun eteläiseksi kehätieksi". Tien tarkoitus on nimenomaan siirtää liikenne pois keskustasta ja helpottaa raskaan liikenteen pääsyä Nuottasaaren ja Oritkarin satama-, terminaali- ja teollisuusalueille.


title: Poikkimaantie

text: Poikkimaantie yhdistää valtatien 4 ja valtatien 22 Oulun satamaan ja terminaalialueeseen siten, että raskas liikenne voi kiertää tukkoisen, ahtaan ja ruuhkaisen kaupungin keskustan.


title: Poikkimaantie

text: Syyskuussa 2018 Poikkimaantiestä tuli osa Oulun yhtenäistä kehätietä, kun Raitotien jatko Hiukkavaarassa Poikkimaantien päätepisteeseen valmistui.


title: Poikkimaantie

text: Vuosina 2014–2016 Poikkimaantietä jatkettiin Saarelan kaupunginosaan Vaalantielle. Hankkeeseen sisältyi 255 metriä pitkä vesistösilta Oulujoen yli. Hankkeen kustannusarvio oli noin 21,2 miljoonaa euroa, mutta lopulliset kustannukset jäivät alle 20 miljoonan euron, josta sillan osuus oli noin 6,5 miljoonaa euroa. Hankkeen yleissuunnitelmassa arvioitiin, että vuonna 2020 sillan liikennemäärä olisi noin 15 500 ajoneuvoa vuorokaudessa.


title: Poikkimaantie

text: Pohjois-Suomen aluehallintovirasto myönsi 7. helmikuuta 2011 vesitalousluvan sillan rakentamista varten. Sillan rakennustyöt alkoivat vuonna 2015, ja uusi tie avattiin liikenteelle 22. marraskuuta 2016.


title: Shaukat Aziz

text: Shaukat Aziz (شوکت عزیز ,s. 6. maaliskuuta 1949 Karachi) on Pakistanin entinen pää- ja valtiovarainministeri. Hänestä tuli valtiovarainministeri marraskuussa 1999. Pääministeri hänestä tuli 28. elokuuta 2004 presidentti Pervez Musharrafin erotettua Zafarullah Khan Jamalin 6. kesäkuuta 2004. Väliaikaisena pääministerinä toimi Chaudhry Shujaat Hussain.


title: Shaukat Aziz

text: Aziz joutui heinäkuussa 2004 murhayrityksen kohteeksi Punjabin maakunnassa Pakistanissa. Tulevan pääministerin autonkuljettaja ja kahdeksan sivullista menehtyi, mutta Aziz selvisi.


title: Trollhättan

text: Trollhättan on entinen Ruotsin kaupunki ja nykyinen Trollhättanin kunnan keskustaajama. Trollhättan sijaitsee Etelä-Ruotsissa Götajoen varrella Länsi-Götanmaan läänissä ja Länsi-Götanmaan maakunnassa. Kaupunkitaajamassa oli vuoden 2010 lopussa 46 457 asukasta. Trollhättan on lääninsä kolmanneksi suurin taajama Göteborgin ja Boråsin jälkeen. Ennen vuoden 1998 lääniuudistusta alue kuului Älvsborgin lääniin ja oli sen toiseksi suurin taajama.


title: Trollhättan

text: Jo 7 000 vuotta sitten ihmisiä asettui asumaan seudulle, lähinnä Stallbackanin lähisaarille. Trollhättania kutsuttiin ennen muinoin nimellä "Stora Edet". Nimi Trollhättan tulee luultavasti sanoista "troll" (peikko) ja "hätta" (hilkka). Alueella sijaitsee useita vesiputouksia, joissa uskottiin asuvan peikkoja. Joessa olevien luotojen uskottiin olevan peikkojen päälaella olevia hilkkoja.


title: Trollhättan

text: Ensimmäisen kerran paikka mainittiin 1413. 1800-luvulla valmistui ensimmäinen Trollhättanin sulkuväylä, ja vesivoima kehittyi. Pohjoismaiden suurin energiayhtiö Vattenfall on saanut vesiputousta tarkoittavan nimensä Trollhättanin koskista.


title: Trollhättan

text: Kaupunkioikeudet Trollhättan sai vuonna 1916. Vesivoiman käyttö auttoi kaupungin teollistumisessa. Nykyään kaupungin alueella on kaksi voimalaitosta, Olidan ja Håjum.


title: Trollhättan

text: Trollhättan on Ruotsin keskusrikospoliisin lokakuussa 2014 julkaistun raportin mukaan yksi Ruotsin 55 alueesta, jonka paikalliset rikolliset ovat ottaneet hallintaansa ja alueilla tapahtuu avoimia välienselvittelyitä, huumekauppaa ja kiristystä. Paikallisia asukkaita ei saada uhkausten vuoksi mukaan oikeuslaitoksen toimintaan eikä poliisi voi toimia hyökkäysten vuoksi.


title: Trollhättan

text: Trollhättanissa tapahtui 22. lokakuuta 2015 kouluisku, jossa kuoli useita ihmisiä, mukaan lukien teräaseita käyttänyt tekijä.


title: Trollhättan

text: Trollhättanissa on paljon teollisuutta, kuten Saabin autotehtaat ja Volvon lentokonetehdas. Kaupungissa on valmistettu myös Nohabin höyryvetureita. Nykyisin Nohabin veturitehtaan tiloissa on tiedekeskus Innovatum.


title: Trollhättan

text: Sittemmin alue on tullut tunnetuksi myös ruotsalaisen elokuvan tuotantopaikkana "Trollywoodina". Elokuvat "Fucking Åmål", "Dancer in the Dark" ja "Dogville" on kuvattu siellä.


title: Trollhättan

text: Trollhättanlaisia urheiluseuroja ovat mm. jääpalloseura Gripen Trollhättan BK ja jalkapalloseura FC Trollhättan.


title: E-Bow

text: E-Bow eli sähköjousi (E-Bow on tavaramerkki) on yleensä sähkökitaran kanssa käytettävä paristokäyttöinen, kädessäpidettävä laite, joka saa kitaran kielen värähtelemään jatkuvasti, jolloin kielen sointi ei keskeydy. E-Bow tuottaa sähkömagneettisen kentän ja kun laite asetetaan kitaran kielen lähelle, kieli alkaa magneettikentän vaikutuksesta värähdellä. Laitteen avulla tuotettua ääntä voidaan kuvailla aavemaiseksi, hallituksi äänen kiertämiseksi. Ääntä voidaan tietysti muokata lisää erilaisin efektilaittein kuten normaalisti sähkökitaran ääntä. Sähkökitaran lisäksi E-Bow’ta on käytetty muun muassa basso- ja akustisen kitaran, banjon, flyygelin sekä sähkökanteleen kanssa.


title: E-Bow

text: E-Bow’ta ovat käyttäneet muun muassa CMX:n kitaristi Janne Halmkrona, Bill Nelson, Big Country -yhtyeen kitaristit Stuart Adamson ja Bruce Watson, Leviathan -yhtyeen Wrest, David Bowie, Blondie, Tom Petty, Porcupine Tree, Blue Öyster Cult, Paul Stanley soololevyllään, Jimmy Page, Michael Manring (bassokitaralla), Sigur Rósin basisti Georg Hólm sekä Linkin Park kappaleessa ”No More Sorrow”. R.E.M:llä on kappale nimeltään ”E-Bow the Letter”, jossa käytetään E-Bow’ta.


title: Tordesillasin sopimus

text: Tordesillasin sopimus (esp. "Tratado de Tordesillas", port. "Tratado de Tordesilhas") oli Espanjan ja Portugalin välillä 7. kesäkuuta 1494 tehty sopimus, jolla maat jakoivat keskenään Euroopan ulkopuolisen maailman. Sopimuksessa määriteltiin etelä-pohjoissuuntainen jakolinja, joka kulki noin 1800 kilometriä länteen Kap Verden saarista. Tämä jakolinja vastaa noin pituuspiiriä 47 °W. Espanja sai jakolinjan länsipuoliset alueet, Portugali puolestaan kaikki itäpuoliset. Nimensä sopimus sai siitä, että se tehtiin Valladolidin lähellä sijaitsevassa Tordesillasin kylässä. Sen allekirjoittivat kuninkaat, Portugalin Juhana III ja Espanjan Ferdinand II.


title: Tordesillasin sopimus

text: Edellisenä vuonna 1493, espanjalaissyntyinen paavi Aleksanteri VI oli antanut Tordesillasin sopimusta muistuttavan päätöksen, jossa jakolinja kulki noin 500 kilometriä länteen Kap Verden saarista. Paavin päätös oli siten ollut Espanjalle edullisempi kuin Tordesillasin sopimus.


title: Tordesillasin sopimus

text: Tordesillasin sopimus johti käytännössä siihen, että Portugali sai oikeuden Afrikasta ja Aasiasta löytyviin alueisiin sekä Brasilian itäosiin. Portugali sai Brasilian vahingossa, sillä sopimusta tehtäessä ei tiedetty Amerikan ulottuvan sovitun linjan itäpuolelle. Espanjalle jäi Brasilian itäosaa lukuun ottamatta koko Amerikka. Sopimuksen merkitystä vähensi kuitenkin se, että Ranska ja Englanti eivät olleet mukana sopimusneuvotteluissa. Sopimus näytti menettävän kokonaan merkityksensä vuonna 1580, kun Portugali liitettiin Espanjaan, mutta tämä jäi lyhytaikaiseksi. Sopimuksella voidaan sanoa olevan huomattava vaikutus vielä nykyäänkin, sillä Portugalille sopimuksen mukaan kuuluneessa Brasiliassa on portugalin kieli edelleen valtakielenä, kun taas lähes koko muussa Etelä-Amerikassa se on espanja.


title: Tordesillasin sopimus

text: Zaragozan sopimus (esp. "Tratado de Zaragoza", port. "Tratado de Saragoça") oli vastaava päätös itäisellä pallonpuoliskolla. Se solmittiin vuonna 1529. Sen mukaan nykyisen Indonesian seudut (silloiset Maustesaaret) samoin kuin juuri löydetyt Filippiinit kuuluivat Espanjalle. Sopimus oli tappio Portugalille, jonka alue alkoi vasta noin 1 500 km Maustesaarista itään päin.


title: Robert Plant

text: Robert Anthony Plant, CBE (s. 20. elokuuta 1948 West Bromwich, Englanti) on englantilainen laulaja-lauluntekijä ja muusikko. Hän oli vuosina 1968–1980 merkittävän rockyhtyeen Led Zeppelinin laulusolisti. Yhtyeen lopetettua vuonna 1980 Plant on jatkanut soolouralla.


title: Robert Plant

text: "Rolling Stone" -lehti sijoitti vuonna 2008 Robert Plantin sijalle 15 luettelossaan kaikkien aikojen suurimmista laulajista.


title: Robert Plant

text: Robert Anthony Plant syntyi 20. elokuuta 1948 West Bromwichissa Keski-Englannissa. Hänen isänsä oli koulutukseltaan rakennusinsinööri ja nuoruudessaan klassinen viulisti. Perhe oli uskonnoltaan katolilainen. Robertilla on pikkusisko nimeltä Alison. Vaurastuttuaan perhe asettui muutaman vuoden kuluttua maaseudun ympäröimään Hayley Greeniin 25 kilometrin päähän Birminghamin keskustasta.


title: Robert Plant

text: Plant luki lapsena ahkerasti J. R. R. Tolkienin fantasiaa, jonka esikuvana Plantin asuinseutu olikin toiminut. Häneen teki lapsena vaikutuksen myös Walesin kelttiläinen kansanperinne ja historia, sillä perhe kävi Walesissa lomillaan.


title: Robert Plant

text: Plant innostui nuoruudessaan rock and rollista ja alkoi matkia Elvis Presleyn esiintymisiä, kävelyä ja hiustyyliä. Hän ihaili myös Eddie Cochrania. Plant kävi vuodesta 1959 alkaen arvostettua King Edward VI -poikakoulua Stourbridgessä, jossa hän erottautui muista oppilaista teddyboytyylillään.


title: Robert Plant

text: Musiikista oli tullut Plantin ainoa harrastus vuoteen 1962 mennessä. Rakastamiaan amerikkalaisia blueslevyjä hän löysi birminghamilaisesta Diskery-levykaupasta. Hän innostui etenkin Robert Johnsonin musiikista. Paikallisista yhtyeistä Plantiin teki vaikutuksen etenkin The Spencer Davis Group ja sen laulusolisti Steve Winwood.


title: Robert Plant

text: Plant teki ensiesiintymisensä laulajana vuoden 1963 lopussa tuuratessaan Andy Long and the Jurymenin laulajaa muutamalla keikalla. Laulun ohella hän soitti lavalla huuliharppua. Yhtye ei kuitenkaan ottanut häntä vakituiseksi laulajakseen.


title: Robert Plant

text: Plant alkoi keikkailla vuonna 1964 Delta Blues Band -nimisen bluesyhtyeen laulajana. Sen hajottua hän lauloi paikallisilla bluesklubeilla useassa lyhytaikaisessa yhtyeessä. Modiksi ryhtyneen Plantin koulunkäynti kärsi musiikkin keskittymisen vuoksi, ja hän sai päättökokeissa hyväksytyn arvosanan vain historiasta. Kesällä hän uusi kokeet paljon paremmin arvosanoin. Hänet kuitenkin erotettiin koulusta ennen heinäkuuta, kertoman mukaan hänen poltettuaan tupakkaa kaupungilla koulupuku päällä.


title: Robert Plant

text: Plant ilmoittautui kesällä 1965 Kidderminster Collegen liiketalouskurssille tarkoituksenaan opiskella kirjanpitäjäksi. Lyhytaikaisten opintojensa aikana Plant toimi tiskijukkana Old Hill Plazassa sekä tilintarkastajaharjoittelijana. Laulaessaan The Crawling King Snakes -yhtyeessä hän tutustui John Bonhamiin, josta tuli lyhyeksi aikaa yhtyeen rumpali. Yhtyeen hajottua Plant liittyi yhtyeeseen nimeltä The Tennessee Teens, joka muutti myöhemmin nimekseen Listen.


title: Robert Plant

text: Lontoolainen CBS kiinnitti Plantin äänittämään singlen ”You Better Run” marraskuussa 1966. Levy-yhtiö halusi tehdä Plantista samanlaisen viihdelaulajan kuin kilpaileva Decca oli tehnyt Tom Jonesista. Seuraavaksi Plant äänitti italialaisen balladin pohjalta tehdyn singlen ”Our Song”, joka ilmestyi maaliskuussa 1967. Single ei menestynyt, mutta Plant jatkoi unelmansa tavoittelua. Hänet otettiin tanssimusiikkiyhtye The Tony Billingham Bandin laulajaksi. Plantin kolmas single CBS:lle oli r&b-pohjainen ”Long Time Coming”. Plant oli siinä vaiheessa jo perustanut yhtyeen nimeltä Robert Plant and the Band of Joy, joka soitti uutta amerikkalaista musiikkia kuten Jefferson Airplanea, Moby Grapea, Buffalo Springfieldiä ja Lovea. Tätä yhtyettä seurasi toinen samanniminen. Plantin esiintymistyyli oli jo tuolloin samalla tavalla kukkoileva kuin myöhemmin Led Zeppelinissä. Uusi Band of Joy hajosi vuoden 1967 loppuun mennessä ja Plant keräsi siihen uudet jäsenet, mukaan lukien rumpali John Bonhamin. Seuraavana keväänä yhtye esiintyi muutaman kerran eri puolilla Englantia. CBS ei kuitenkaan kiinnostunut yhtyeen demosta, ja yhtye hajosi jälleen.


title: Robert Plant

text: Band of Joyn jälkeen Plant nauhoitti Lontoossa kaksi laulua Alexis Kornerin ja Steve Millerin kanssa. Birminghamin seudulla Plant esiintyi kesällä 1968 yhtyeessä nimeltä Robert Plant plus Obs-Tweedle.


title: Robert Plant

text: Plant pyydettiin kitaristi Jimmy Pagen perustamaan Led Zeppeliniin (silloin vielä nimeltään The New Yardbirds) laulajaksi vuonna 1968, kun Plant ja basisti John Paul Jones olivat kuulleet hänen laulavan bluesia. Plantin suosituksesta yhtyeeseen otettiin myös hänen ystävänsä, rumpali John Bonham. Robert Plant oli suurmenestykseen nousseen Led Zeppelinin laulusolisti ja ensisijainen sanoitusten tekijä 12 vuoden ajan, kunnes yhtye hajosi vuonna 1980.


title: Robert Plant

text: Elokuussa 1975 Plant ajoi ulos tieltä lomallaan Ródoksella. Plant ja mukana olleet vaimo ja lapset loukkaantuivat: Plantin oikea jalka murtui useasta kohdasta, ja hän liikkui yhdeksän seuraavan kuukauden ajan pyörätuolissa. Led Zeppelin peruutti syyskesälle kaavaillun pitkän kiertueen. Toipilasaikanaan Plant muutti veropakolaisena pois Englannista, kuten muutkin Zeppelinin jäsenet.


title: Robert Plant

text: Led Zeppelinin hajoamisen jälkeen Plant vetäytyi aluksi maatilalleen, jolla sijainneelle studiolleen hän alkoi kutsua muusikkoystäviään jammailemaan. Tästä porukasta muodostui yhtye nimeltä The Honeydrippers, joka soitti Englannin pubeissa ja klubeilla 15 keikkaa keväällä 1981. Sen jälkeen Plant hajotti taustayhtyeensä ja jatkoi musiikin tekemistä eri studioilla vaihtuvien muusikoiden kanssa.


title: Robert Plant

text: Plantin soolouran ensimmäinen julkaisu oli albumi "Pictures at Eleven" (1982), joka on tyyliltään Zeppelinin albumeihin verrattuna selkeämpi ja silotellumpi. Albumi nousi Britannian ja Yhdysvaltain albumilistojen viiden kärkeen ja sai hyvät arvostelut. Sitä seurasi vielä hienostuneempi ja rauhallisempi "The Principle of Moments" (1983). Albumilla "The Honeydrippers, Vol. 1" (1984) nousee esiin Plantin Elvis-ihailu. Albumilla kuullaan roots rockia sekä Zeppelin-kitaristi Jimmy Pagea ja muitakin vierailevia artisteja. "Shaken ’n’ Stirred" (1985) on uuden aallon tyylinen albumi syntetisaattoreineen ja rumpukoneineen. Albumi ei myynyt kovinkaan hyvin, ja Plant piti seuraavien vuosien aikana taukoa musiikista.


title: Robert Plant

text: Albumille "Now & Zen" (1988) on samplattu hiukan Led Zeppelinin musiikkia. Plantin seuraava albumi "Manic Nirvana" (1990) jatkoi jälki-Zeppelin-teemaa. Albumin "Fate of Nations" (1993) jälkeen Plant ja Page alkoivat soittaa taas yhdessä. He tekivät yhteiskiertueen vuonna 1994 sekä julkaisivat yhteisalbumit "No Quarter" (1994) ja "Walking into Clarksdale" (1998).


title: Robert Plant

text: Plant palasi studioon vuonna 2001 ja äänitti sooloalbumin "Dreamland" (2002), jossa hän teki kokeiluja maailmanmusiikilla ja aiempaa pehmeämmällä bluespopilla. Atlantic julkaisi vuonna 2003 Plantin soolourasta kahden CD:n kokoelma-albumin "Sixty Six to Timbuktu". Plantin seuraava studioalbumi oli "Mighty Rearranger" (2005). Bluegrass-laulaja Alison Kraussin kanssa tehty albumi "Raising Sand" (2007) voitti Grammy-palkinnon.


title: Robert Plant

text: Seuraavan albuminsa "Band of Joy" (2010) nimen Plant otti samannimiseltä ensimmäiseltä yhtyeeltään. Kaksi vuotta myöhemmin Plant perusti yhtyeen The Sensational Space Shifters. Yhtye julkaisi livealbumin ja soitti useilla festivaaleilla sekä Plantin sooloalbumilla "Lullaby and... The Ceaseless Roar" (2014), jolla Plant palaa englantilaisille juurilleen. Albumi sai hyvät arvostelut ja nousi Britannian albumilistan kakkoseksi ja Yhdysvaltain listan kymmenenneksi. Plantin uusin sooloalbumi on "Carry Fire" (2017).


title: Robert Plant

text: Led Zeppelinin viimeisen reunion-konsertin jälkeen vuonna 2007 liikkui huhuja yhtyeen laajasta konserttikiertueesta. Plant kuitenkin vetäytyi suunnitelmista, eikä kiertue toteutunut. Plant on sen jälkeen suhtautunut nihkeästi ajatukseen Led Zeppelinin kokoamisesta uudelleen. Hän sanoi vuonna 2018 saavansa tehdä nykyisen yhtyeensä kanssa kaikkea mitä kaipaakin, ja että hän pyrkii jatkuvasti eteenpäin.


title: Robert Plant

text: Robert Plant meni naimisiin Maureen Wilsonin kanssa marraskuussa 1969. Plant ja Wilson erosivat elokuussa 1983, mitä ennen heille syntyi kolme lasta. Tytär Carmen on naimisissa Plantin basistin Charlie Jonesin kanssa. Vanhempi poika Karac kuoli sairauteen 1977. Toinen poika Logan on solistina vaihtoehtorockia soittavassa Sons of Albion -yhtyeessä.


title: Robert Plant

text: Plant esiintyi taustayhtye Strange Sensationin kanssa Finlandia-talossa 10. marraskuuta 2002, Helsingin Jäähallissa 15.04.2005 ja seuraavana päivänä Tampereella Tullikamarilla. Aiemman kokoonpanonsa Priory of Brionin kanssa hän vieraili Järvenpään Puistobluesissa vuonna 2000.


title: Robert Plant

text: Plant esiintyi yhdessä taustayhtyeensä The Sensational Space Shiftersin kanssa Pori Jazz -festivaaleilla heinäkuussa 2015.


title: Sekametsä (sarjakuva)

text: Sekametsä on piirtäjä Jukka Tilsan ja käsikirjoittaja Pauli Kallion sarjakuva. Sarja on ilmestynyt Helsingin Sanomien sunnuntainumerossa 4. heinäkuuta 2004 alkaen. Sarjaa levittää suomalainen Royal Comics Syndicate ja se ilmestyy myös kolmessa muussa lehdessä.


title: Akseli Olli Väänänen

text: Akseli Olli Väänänen, kirjailijanimimerkiltään Uula Aapa, (20. lokakuuta 1900 Kuopio – 3. joulukuuta 1987 Kotka) oli suomalainen upseeri ja sotakirjailija. Useassa kirjassaan Väänänen kuvaa Lapin kaukopartiotoimintaa.


title: Akseli Olli Väänänen

text: Akseli Olli Väänäsen vanhemmat olivat maanviljelijä Olli Väänänen ja Hilma Alina Väänänen (o.s. Parjanen). Ennen upseerin uraa hän kävi seitsemän luokkaa Kuopion lyseota sekä kauppakoulun Kuopiossa. Hän osallistui kansalaissotaan valkoisten puolella ja haavoittui Heinolassa. Kadettikoulun Väänänen kävi 1927–1929. Hän toimi Lapin Rajavartiostossa nuorempana upseerina vuosina 1929–1935 ja komppanianpäällikkönä vuodesta 1935. Hänet ylennettiin majuriksi vuonna 1941. Vuosina 1949–1955 hän työskenteli esikuntapäällikkönä Kainuun Rajavartiostossa, minkä jälkeen hän erosi palveluksesta.


title: Akseli Olli Väänänen

text: Ensimmäiset kaukopartioromaaninsa hän kirjoitti 1950-luvun alussa. Tämä näkyy varhaisimmissa teoksissa siten, etteivät henkilöt esiinny oikeilla nimillä eikä edes vihollisvaltiota nimetä.


title: Akseli Olli Väänänen

text: Viisi ensimmäistä kirjaa ilmestyivät myös nuortenkirjapainoksina sarjassa "Seikkailujen maailma" (Otava). Teos "Yhteyspartio yllättää" ilmestyi uusittuna painoksena vuonna 1969. Uusinnassa on muutamia nimiä vaihdettu, mm. joukkueenjohtaja luutnantti Kärki on saanut ilmeisesti alkuperäisen nimen Nyberg ja korkein johtaja, kapteeni Terä on muuttunut majuri Loheksi. Samoin vihollisesta käytetään nimitystä "partisaanit" eikä enää pelkkää "vihollinen" -ilmaisua - joskin venäläisistä ei vieläkään puhuta. Samoin takalinjan tukikohta, nuorten kirjassa Peskikylä, on vaihdettu alkuperäiseksi Savukoskeksi.


title: Akseli Olli Väänänen

text: Samoin nuortenkirjasta poiketen partisaani-iskujen motiiviksi määritellään vihollisen pyrkimykseksi mahdollistaa iskut syvemmälle Suomeen mikä olisi voinut merkitä joukkojen heikentämistä varsinaisella rintamalla.


title: Akseli Olli Väänänen

text: Uusintapainoksen loppuun oli liitetty – nuorisokirjasta poiketen – kuvaus vuonna 1943 sattuneesta sotilaskotisisarten ja heidän kuljettajiensa surmasta Kainuun rajakorvessa: heidän autonsa ajoi partisaanien asettamaan maamiinan ja tulitus väijytyksistä surmasi räjähdyksestä selvinneet.


title: Akseli Olli Väänänen

text: Teos "Jälkipartio varmistaa" on vapaamuotoinen kuvaus Mannerheim-ristin ritari Olli Remeksen sotatoimien varhaisvaiheista Lapin ja Kainuun rintamalla, silloin vielä rajavartioston kersanttina. Ritarinarvoon johtaneet sotatoimet jäävät maininnalle.


title: Akseli Olli Väänänen

text: Teos "Kaukopartio kierroksessa" on uusittu ja laajennettu versio nuortenkirjasta "Kaukopartion seikkailuja".


title: Chris Hülsbeck

text: Chris Hülsbeck (s. 2. maaliskuuta 1968 Kassel) on saksalainen tietokonepelimusiikin säveltäjä.


title: Chris Hülsbeck

text: Hülsbeck on säveltänyt musiikin yli seitsemäänkymmeneen peliin 1980-luvun puolivälistä lähtien. Useita hänen Commodore 64:lle ja myöhemmin Amigalle säveltämistään kappaleista pidetään klassikkoina harrastajien keskuudessa. Hülsbeckin tunnetuimpia sävellyksiä ovat "The Great Giana Sisters" -pelin sekä "Turrican"-pelisarjan musiikit. Hän tuli tunnetuksi jo 16-vuotiaana voittaessaan saksalaisen 64'er-lehden järjestämän sävellyskilpailun.


title: Chris Hülsbeck

text: Hülsbeck kehitti Amigalle TFMX-tiedostomuodon (The Final Musicsystem eXtended), joka oli monessa mielessä edistyneempi verrattuna sen kilpailijaan, Soundtracker-moduuleihin. TFMX-formaatti mahdollisti muun muassa logaritmiset sävelkorkeuden vaihtelut, äänimakrot ja yksilöllisen tempon jokaiselle ääniraidalle.


title: Claes Andersson

text: Claes-Johan Rudolf Andersson (s. 30. toukokuuta 1937 Helsinki) on suomenruotsalainen psykiatri, kirjailija ja jazzmuusikko. Hän oli yksi Vasemmistoliiton perustajista ja toimi puolueen puheenjohtajana kahdeksan vuoden ajan. Paavo Lipposen I hallituksessa Andersson toimi kulttuuriministerinä.


title: Claes Andersson

text: Nuorena lääkärinä ja psykiatrina Andersson toimi aktiivisesti Marraskuun liikkeessä, joka pyrki kohentamaan muun muassa mielenterveyspotilaiden, alkoholistien ja vankien olosuhteita.


title: Claes Andersson

text: Andersson nousi kansanedustajaksi ensimmäisen kerran eduskuntavaaleissa 1987 Suomen Kansan Demokraattisen Liiton ehdokkaana. Andersson oli mukana perustamassa Vasemmistoliittoa vuonna 1990 ja hänestä tuli puolueen ensimmäinen puheenjohtaja. Andersson oli puolueensa ehdokas Presidentinvaalissa 1994 saaden 3,8 % äänistä. Seuraavana vuonna hän vei puolueensa Lipposen I hallitukseen ja sai kulttuuriministerin salkun.


title: Claes Andersson

text: Ministerinä Andersson toimi kolmen vuoden ajan, kunnes hän vuonna 1998 teki hallituksessa tilaa puolueensa uudelle puheenjohtajalle Suvi-Anne Siimekselle. Andersson jätti eduskunnan vuonna 1999, ja julkaisi seuraavana vuonna muistelmansa "Kaksitoista vuotta politiikassa – katkelmia, muistikuvia, unia". 2000-luvun alussa hän toimi vakiojäsenenä Ylen aamu-tv:n Jälkiviisaat-osiossa.


title: Claes Andersson

text: Eduskuntavaalien 2007 alla Andersson ilmoitti lähtevänsä ehdokkaaksi keräämään puoluejohdosta eronneen Siimeksen jättämiä ääniä. Andersson nousi takaisin eduskuntaan puolueensa korkeimmalla äänimäärällä. Hän erosi kansanedustajan tehtävistä terveydellisten syiden vuoksi syksyllä 2008. Hänen tilalleen palasi entinen kansanedustaja Kari Uotila. Erotessaan Andersson oli eduskunnan ikäpuhemies.


title: Claes Andersson

text: Andersson on kirjoittanut romaaneja, runoja ja esittänyt jazzmusiikkia. Hän on myös ollut käsikirjoittamassa elokuvia. Hän oli yksi Lauri Törhösen esikoiselokuvan "Palava enkeli" (1986) käsikirjoittajista. Andersson toimi myös Veli-Matti Saikkosen televisioelokuvan "Vuoden viimeinen kesä" (1998) yhtenä käsikirjoittajana. Hän kirjoitti myös osan Matti Ijäksen elokuvassa "Pilkkuja ja pikkuhousuja" (1993) lausutuista runoista.


title: Claes Andersson

text: Muistelmissaan Andersson paljastaa olleensa lähellä itsemurhaa 1980-luvulla. AIDS-epidemian puhkeamisen myötä Andersson ajautui luulosairauteen löytäen kaikki taudin merkit itsestään. Hän kertoi aikoneensa tappaa itsensä töölöläishotellin ylimmästä kerroksesta varaamassaan huoneessa, mutta jokin kuitenkin esti häntä riistämästä itseltään henkeä. 12 tunnin nukkumisen jälkeen Anderssonin harhakuvitelmat aidsiin sairastumisesta olivat kadonneet.


title: Claes Andersson

text:
Andersson on kertonut kärsivänsä peliriippuvuudesta.
Anderssonilla on kuusi lasta, joista yksi on näyttelijä ja kirjailija Henrika Andersson.


title: Vetyperoksidi

text: Vetyperoksidi (joskus "vetysuperoksidi") HO on vedyn toinen oksidi, jonka CAS-numero on 7722-84-1. Toinen, tutumpi vedyn oksidi on vesi (HO)


title: Vetyperoksidi

text: Vetyperoksidi on voimakkaasti hapettava aine. Se hajoaa lämmitettäessä vedeksi ja hapeksi, jolloin prosessissa samalla vapautuu energiaa. Jotkin metallit ja epäpuhtaudet toimivat hajoamisprosessin katalyytteina. Vetyperoksidinestettä voidaan stabiloida muun muassa fosfori-, rikki-, boori- tai sitruunahapolla, asetanilidilla tai asetofenetidiinillä, kun hajoamisprosessia halutaan hidastaa.


title: Vetyperoksidi

text: Alle 85-prosenttinen vetyperoksidi ei pala, mutta se on voimakkaasti hapettava aine, joten vetyperoksidi yhdessä palavan aineen kanssa aiheuttaa vakavan palamis- tai räjähdysvaaran. Yli 85 %:n vetyperoksidi palaa hajotessaan sinisellä liekillä eli sen hajoamisreaktio on erilainen kuin sitä laimeampien vetyperoksidiliuosten.


title: Vetyperoksidi

text: Hajotessaan vetyperoksidi muuttuu vedeksi ja hapeksi:


title: Vetyperoksidi

text: Vetyperoksidi on epästabiili ja hajoaa itsestään, mutta reaktio on erittäin hidas. Reaktiota voi nopeuttaa käyttämällä katalyyttia (esim. mangaanidioksidia). Vetyperoksidissa hapen hapetusluku on -I, hajoamistuotteissa 0 (O) ja -II (HO). Reaktiossa siis tapahtuu disproportioituminen, jossa hapetusluku sekä kasvaa että pienenee.


title: Vetyperoksidi

text: Vetyperoksidin valkaisu- ja desinfiointikyky perustuu hajoamisreaktiossa muodostuvaan erittäin reaktiiviseen vapaaseen happiatomiin.


title: Vetyperoksidi

text:
Vetyperoksidi toimii tyypillisesti hapettimena happamassa liuoksessa, esimerkiksi
Se voi toimia myös pelkistimenä emäksisessä liuoksessa:
Toiminta hapettimena emäksisessä liuoksessa
ja pelkistimenä happamassa liuoksessa
on epätavallista, mutta mahdollista.


title: Vetyperoksidi

text: Vetyperoksidia valmistetaan vedystä ja hapesta 2-etyyliantrakinoni-katalyytillä niin sanotussa Riedl-Pfleiderer–prosessissa:


title: Vetyperoksidi

text: Vetyperoksidia on käytetty muun muassa kantorakettien polttoaineen hapettimena.


title: Vetyperoksidi

text: Teollisuudessa vetyperoksidia käytetään muun muassa sellumassan ja tekstiilien valkaisuun ja desinfiointiaineena lääke- ja elintarviketeollisuudessa. Teollisuuden käyttämässä vetyperoksidissa on yleensä joko 35 tai 50 prosenttia vetyperoksidia, mutta muitakin vahvuuksia on saatavilla.


title: Vetyperoksidi

text: Uusimmat käyttökohteet vetyperoksidille tulevat olemaan propyleenioksidin uudessa valmistusprosessissa. Tässä prosessissa käytettävät vetyperoksidimäärät ovat erittäin merkittäviä. Kyseinen prosessi onkin merkittävin vetyperoksidin käyttöä lisäävä kohde lähitulevaisuudessa.


title: Vetyperoksidi

text: Pieninä (alle 5 prosentin) pitoisuuksina vetyperoksidia käytetään kosmetiikassa muun muassa hiustenvalkaisussa, ja esimerkiksi piilolinssien puhdistusliuoksina sekä haavojen desinfioinnissa. Desinfiointikyky perustuu vetyperoksidin hajoamiseen veren toimiessa katalyyttinä. Vapautuva happi tappaa bakteereita.


title: Vetyperoksidi

text: Vetyperoksidia käytetään nykyään melko laajasti, koska sen mahdollinen pääsy ilmaan tai muuten luontoon aiheuttaa vain lyhytaikaista haittaa. Vapaaksi päästyään se hajoaa varsin nopeasti vedeksi ja hapeksi, eikä siten aiheuta pitkäaikaisia ongelmia ympäristölle tai väestölle.Jatkuva vetyperoksidin käyttö suuvedessä – laimeanakin – saattaa aiheuttaa niin sanotun karvakielen eli kielen filiformisten papillojen liikakasvun.


title: Vetyperoksidi

text: Joutuessaan kosketuksiin orgaanisen materiaalin – kuten esimerkiksi nahkaisten työkäsineiden – kanssa vetyperoksidi hajoaa voimakkaasti muodostaen samalla lämpöä. Hajoamisreaktiossa muodostuva lämpö ja vapautuva happi aiheuttavat syttymisriskin. Orgaanisen aineen syttyminen on sitä todennäköisempi, mitä suurempi on sen kanssa kosketuksiin joutuneen vetyperoksidin pitoisuus. Syttymisriski voidaan poistaa huuhtelemalla kohdetta runsaalla vedellä.


title: Operaatio Tanne Ost

text: Operaatio Tanne Ost oli saksalaisten maihinnousu Suursaareen 15. syyskuuta 1944 tavoitteena vallata saari suomalaisilta Suomen irtauduttua aseveljeydestä. Suursaaresta käsin saksalaiset olisivat voineet yrittää jatkaa neuvostolaivaston merisulkua Suomenlahden pohjukkaan. Maihinnousu epäonnistui ja antoi samalla suomalaisille myös tärkeän poliittisen voiton.


title: Operaatio Tanne Ost

text: Saksalaisten oli tarkoitus vallata Suursaari jatkaakseen Neuvostoliiton Itämeren-liikenteen rajoittamista Suomenlahden Leningradin pohjukkaan saaressa olevalla rannikkotykistöllä ja alueen miinakentillä. Jatkosodan aikana Suomi ja Saksa olivat toteuttaneet sulun yhteistyönä.


title: Operaatio Tanne Ost

text: Saksan sodanjohto oli alun perin hyväksynyt operaatiosuunnitelmat huhtikuussa 1944 siltä varalta, että Suomi irrottautuisi sodasta. Tilanne oli kuitenkin muuttunut oleellisesti: suomalaiset olivat jo avaamassa Kotkan rannikkoväylää venäläisille, ja nämä olivat onnistuneet murtamaan merialueella useita murtokohtia saartoon. Tämän vuoksi operaation toteuttajaksi valittu Viron saksalaisjoukkojen esikunta pyrki peruuttamaan maihinnousun. Kun tiedustelutiedot kuitenkin kertoivat Suursaaren suomalaiskomentajan sanoneen, ettei hän käskystäkään avaisi tulta saksalaisia joukkoja vastaan, suuramiraali Karl Dönitz arvioitutti operaation uudelleen. Tiedustelutietoihin vedoten laivaston esikunta ilmoitti, että suomalaiset eivät vastaisi tuleen, ja todennäköisesti sitä paitsi tyhjentäisivät saaren 12. syyskuuta. Esikunta suositti hyökkäystä ennen 15. syyskuuta, ja Saksan sodanjohto kääntyi maihinnousun kannalle. Hitler määräsi valmistelut kiireellisiksi ja 13. syyskuuta päätettiin maihinnousuajankohdaksi yö 15. syyskuuta.


title: Operaatio Tanne Ost

text: Saksalaiset tunsivat suomalaisten puolustusasemat Suursaaressa hyvin. Saaressa oli kaksi saksalaisten hoitamaa tutka-asemaa, ja saaressa oli käynyt upseereita tutustumassa sen puolustukseen. Maihinnousuosaston komentajaksi nimettiin kommodori Karl-Conrad Mecke. Maihinnousujoukkojen kokonaisvahvuus oli 2 700 miestä. Ryhmä oli sekalainen joukko, joilta puuttui yhtäläinen koulutus. Maihinnousua oli suorittamassa ja tukemassa 40 alusta.


title: Operaatio Tanne Ost

text: Suursaaren puolustuksesta vastasi Rannikkotykistörykmentti 12, jonka komentaja oli everstiluutnantti Martti Miettinen. Rykmentin vahvuus oli taistelun alussa 1 712 miestä. Saaresta oli evakuoitu kalustoa ja ampumatarvikkeita, liittyen saaren Neuvostoliitolle luovuttamisen valmisteluihin. Miettisellä oli käytössään 42 erityyppistä tykkiä, yhdeksän raskasta kranaatinheitintä ja 24 konekivääriä ja riittävästi ammuksia. Saari oli jaettu neljään puolustuslohkoon, miehistö tunsi alueen ja taisteluasemat olivat hyvin linnoitettuja.


title: Operaatio Tanne Ost

text: Maihinnousu tapahtui saaren pohjoisosassa, pääpaikkana Suurkylän satama. Puolenyön jälkeen 15. syyskuuta saksalaisten edustaja komentajakapteeni Emil Kieffer ajoi kiellosta huolimatta laituriin saksalaisella raivaajalla. Kieffer nousi upseerijoukon kanssa maihin ja tapasi satamatoimistossa komentaja Miettisen, jolle aseveljeyteen vedoten ilmoitti vaatimuksen luovuttaa saari saksalaisille. Saksalaiset uskoivat suomalaisten antautuvan taisteluitta. Miettinen kieltäytyi ja keskusteltuaan rannikkoprikaatin komentaja Pekka Enkaisen kanssa käski saksalaisten poistua saarelta välittömästi. Tällöin Mecke komensi 30–40 miestänsä rantautumaan, ja yritti vangita Miettisen, joka kuitenkin pääsi pakenemaan. Suomalaiset avasivat kello yksi yöllä tulen satamaan virtaavia aluksia ja maihinnousseita neljään suuntaan levittäytyviä saksalaisia sotilaita kohden. Suomalaiset rannikkopatterit tulittivat satamaan saapuvia aluksia, ja saksalainen laivatykistö vastasi tuleen. Saksalaiset nousivat maihin useissa kohdin saaren pohjoisosassa.


title: Operaatio Tanne Ost

text: Hyökkäyksen painopiste kohdistui Mäkiinpäällykselle johtavan tien suunnassa. Reitillä oli suomalaisten valmistelema raskaan kranaatinheitinkomppanian valmistelema sulku, jonka ammunta pysäytti saksalaishyökkäyksen. Saksalaiset saivat haltuunsa noin kolme kilometriä pitkän ja 200–500 metrin levyisen sillanpääaseman. Aamuyöstä saksalaislaivasto vetäytyi pelätessään neuvostoliittolaisten ilmahyökkäystä, ja maihinnousujoukot menettivät laivaston tulituen. Neuvostoliiton Itämeren laivaston ilmavoimat olivatkin havainneet saksalaislaivaston jo edellisenä iltana, ja hyökkäsivät aamulla 36 koneella upottaen yhden kuljetusaluksen. Suomalaiset aloittivat vastahyökkäyksen aamulla kello kuuden jälkeen. Neuvostoliittolaiskoneet hyökkäsivät myös maihinnousseita saksalaisjoukkoja vastaan 76 koneella tehden 15. lokakuuta yhteensä 481 konekohtaista rynnäkköä. Hyökkäykset aiheuttivat myös suomalaistappioita. Kaksi venäläistä hävittäjää ja yksi pommikone pudotettiin saksalaisten ilmantorjuntatulessa. Lentohyökkäysten johdosta saksalaista risteilijä Prinz Eugenia ei uskallettu lähettää tukemaan maihinnousua.


title: Operaatio Tanne Ost

text: Suomalaishyökkääjät saartoivat saksalaiset neljään mottiin, joista ensimmäiset saksalaissotilaat antautuivat puoleenpäivään mennessä. Kommodori Mecke haavoittui ja kävi usean muun saksalaissotilaan tavoin sidotuttamassa itsensä suomalaisten puolella sairaalassa, jonka jälkeen miehet pakenivat omalle puolelleen. Mecken todettua taistelun olevan hyökkääjien kannalta toivotonta hän antautui ehdoitta kello 18.45.


title: Operaatio Tanne Ost

text: Maihinnousseiden tappiot olivat 155 kaatunutta, 1 231 sotavankia ja kymmenkunta maihinnousulauttaa tai muuta alusta. 900 saksalaista ei lähetetty maihin. Suomalaisten tappiot olivat 36 kaatunutta, 67 haavoittunutta ja 8 kadonnutta. Suomalaiset saivat sotasaaliina muun muassa maihinnousulauttoja, syöksyveneitä, kenttä- ja ilmatorjuntatykkejä. Aselepoehtojen mukaisesti suomalaiset joutuivat luovuttamaan kaikki saksalaiset sotavankinsa neuvostoliittolaisille.


title: Operaatio Tanne Ost

text: Sen sijaan vallattu kalusto sai jäädä Suomelle. Kalusto oli pääasiassa romutuskuntoista, vain yksi isompi proomu B-35 (Suomessa "Lonna") ja MFP-tyyppinen katettu maihinnousulautta F-177 (Suomessa "Seili") kunnostettiin ja ne palvelivat aina 1960-luvulle asti, jolloin lautta romutettiin ja proomu myytiin yksityiselle.


title: Operaatio Tanne Ost

text: Suursaaren valtausyritys oli saksalaisille paha virhearviointi. Hyökkäys oli huonosti valmisteltu, ja jopa turha, sillä Adolf Hitler antoi jo 19. syyskuuta luvan luopua Virosta. Maihinnousu nostatti saksalaisvastaista mielialaa Suomessa ja tehosti suomalaisten taistelutoimia Lapin sodassa.


title: Opaskoira

text: Opaskoira toimii apuna ja tukena sokeille tai vaikeasti heikkonäköisille. Koira on hyvä apuväline liikkumiseen, sillä koira pysyy opitulla reitillä, näkee vastaantulevat mahdolliset esteet ja kiertää ne.


title: Opaskoira

text: Opaskoira näyttää paikalleen pysähtymällä kadunreunat ja muut ylityspaikat liikenneväylissä ja myös sellaiset esteet, joita ei turvallisesti voi kiertää. Opaskoirankäyttäjä pystyy liikkumaan koiransa avulla itsenäisesti. Silloin kun opaskoira ei toimi oppaana, se on tavallinen perhekoira. Koiralla on myös tärkeä sosiaalinen merkitys käyttäjälleen ja hänen perheelleen.


title: Opaskoira

text: Suomen lainsäädännössä on monessa kohdin annettu opaskoirille ja niiden käyttäjille erivapauksia. Liikuntavammaisen avustajakoiran tavoin opaskoiran kanssa saa mennä yleiselle uimarannalle, ravintoloihin, lasten leikkipaikalle, toriaikana torille, kunnostetulle ladulle ja urheilukentälle, vaikka järjestyslaki sen muilta koirilta kieltääkin. Opaskoiran kanssa saa mennä myös terveydensuojeluasetuksen tarkoittamaan elintarvikehuoneistoon. Opaskoirasta ei tarvitse suorittaa koiraveroa.


title: Opaskoira

text: Näkövammaisten Keskusliiton Vantaalla, Itä-Hakkilassa sijaitsevassa Opaskoirakoulussa kasvatetaan, koulutetaan ja luovutetaan käyttöön kaikki Suomessa toimivat opaskoirat. Nykyään lähes kaikki koulutettavat koirat ovat labradorinnoutajia. Jonkin verran opaskoirina käytetään myös kultaisianoutajia, labradorinnoutajan ja kultaisennoutajan risteytyksiä sekä saksanpaimenkoiria. Suomen Opaskoirakoulu Oy on aloittanut opaskoirien koulutuksen 1.9.2012 Opaskoirakoulu Viiksessä Kuopiossa kaikille Suomen näkövammaisille. Johtavana kouluttajana toimii Juha Herttuainen, joka on tehnyt mittavan työn opaskoirien kouluttajana. Ensimmäiset opaskoirat luovutetaan käyttäjille keväällä 2012.


title: Opaskoira

text: Opaskoiratoiminnan tärkeänä perustana ovat vapaaehtoistyötä tekevät hoitoperheet. Lähes kaikki opaskoirapennut kasvatetaan Opaskoirakoulussa. Vuosittain pentuja syntyy 70–80. Pennut luovutetaan vapaaehtoisiin hoitokoteihin 7–8 viikon iässä. Soveltuvuustesteihin koirat tulevat noin 1,5-vuotiaana. Opaskoiran koulutus kestää 20 viikkoa. Koirat luovutetaan käyttäjilleen kolme viikkoa kestävällä yhteistoimintakurssilla.


title: Opaskoira

text: Ensimmäiset opaskoirat koulutettiin vuonna 1916 Saksassa. Suomessa opaskoiratoiminta käynnistyi sotamarsalkka Mannerheimin aloitteesta, kun hän toimi Suomen Punaisen Ristin puheenjohtajana. Mannerheim vetosi opaskoirien saamiseksi sodassa näkönsä menettäneille. Ensimmäiset opaskoirat luovutettiin käyttöön talvisodassa näkönsä menettäneille sotasokeille syksyllä 1940. Seitsemän vuotta myöhemmin vuonna 1947 perustettiin Opaskoirakoulu ja vuonna 1948 Opaskoirayhdistys, jonka tehtävänä oli hankkia opaskoiria siviilisokeille.


title: Tulenväki

text: Tulenväki on tulen haltijoiden väki suomalaisessa mytologiassa. Tulenväki elää tulessa ja tekee tulen ominaisuudet. Tuli siis polttaa ja liikkuu, koska tulen haltijat polttavat ja liikkuvat. Palovamma johtuu tulenväen vihasta, ja palovammoja jopa kutsutaan tulenvihoiksi.


title: Tulenväki

text: Tulenvihan hoitoon käytetään muun muassa vettä tai lunta, jotka sisältävät veden väkeä, joka karkottaa tulenväen. Tulenväkeä voidaan myös loitsussa vaatia parantamaan aiheuttamansa vahingot. Usein lausuttiin tulen syntysanat, joiden mukaan jokin jumalainen olento on iskenyt ensimmäisen tulen taivaassa.


title: Tulenväki

text: Tulenväkeä saatettiin käyttää muiden haltijoiden aiheuttamien vihojen parantamiseen siten, että ne aiheuttanut väki peloteltiin pois tulenväen avulla. Tulenväkeä oli erityisesti saunassa, jossa parannettavia usein hoidettiin.


title: Tulenväki

text: Tulenväkeen ilmeisesti kuuluvat miespuolinen henkiolento Panu ja naispuoliset panuttaret. Erään panuttaren nimeksi mainitaan "Munnu". Munnua käsketään loitsussa tuomaan Pohjolasta jäätä tulenvihojen hoitoon.


title: Tulenväki

text: Ilmeisesti jotkut kokivat olevansa tulenväen sukua. Kun eräältä raivon vallassa parantavalta noidalta eli intomieheltä kysyttiin, miten hän voi paljain käsin nostaa kuuman kiven kiukaalta, hän vastasi: "Tuli ei polta tuttuansa".


title: Tulenväki

text: Erään lappalaiselta opituksi sanotun perinteen mukaan tulenväkeä saattoi ottaa mukaansa, jos otti kolmesta metsäpalon polttamasta juurakosta puukon kärjellä tuhkaa puhtaaseen riepuun. Sitten kuului loitsia:


title: Tulenväki

text: Sitten uhrataan kolme tippaa verta. Kun sitä riepua kantaa mukanaan punaisella nauhalla sidottuna, niin tulenväki tulee mukana. Ennen erityisiä tapauksia, jolloin tulenväen apua tarvitaan, näkee tulenväen läsnäolon salamoinnin tapaisena.


title: Sveebit

text: Sveebit tai sveevit () oli roomalaisten antama yhteisnimitys useille läntisille germaaniheimoille. Sveebit olivat suurimpia ja sotaisimpia germaanien heimoryhmittymiä, ja heihin kuuluivat muun muassa semnonit, markomannit, kvadit, langobardit ja hermunduurit. Sveebit olivat luultavasti alun perin kotoisin Itämeren eteläisiltä rannoilta. 100-luvulla eaa. sveebit asuivat Elben, Mainin, Neckarin ja Reinin jokien ympäristössä.


title: Sveebit

text: Gallialaiset arvernit ja sekveenit kutsuivat Ariovistuksen johtaman sveebijoukon Galliaan noin 71 eaa. avuksi naapuriheimo heeduja vastaan. Pian sveebit kuitenkin alistivat heedujen lisäksi myös arvernit ja sekveenit. Caesar puolestaan löi Galliaan asettuneet sveebit 58 eaa.


title: Sveebit

text: 400-luvulla osa sveebeistä vaelsi Galliaan vandaalien ja alaanien mukana. Sveebit jatkoivat kuitenkin vaellustaan Espanjaan saakka, perustaen Galiciaan itsenäisen kuningaskunnan. Muut sveebit jäivät asumaan nykyisen Etelä-Saksan ja Sveitsin alueelle. Visigootit löivät Espanjassa sveebien kuninkaan Rechiarin vuonna 456, ja valloittivat lopulta Galician viimeistään vuonna 585 jolloin Sveebien valtakunta lakkasi olemasta.


title: Pentti H. Tikkanen

text: Pentti Henrik Tikkanen (myös nimimerkki Närästyksiä; 9. maaliskuuta 1927 Kajaanin maalaiskunta – 13. joulukuuta 2006 Turku) oli suomalainen majuri evp. ja kirjailija. Hän palveli sekä Puolustusvoimissa että rajavartiolaitoksessa.


title: Pentti H. Tikkanen

text: Tikkanen asui lapsuus- ja nuoruusvuotensa Kajaanissa. Sotilasuralle hän suuntautui jatkosodan jälkeisinä vuosina. Hän palveli upseerina puolustusvoimissa ja rajavartiolaitoksessa useissa eri tehtävissä ja eri puolilla Suomea, erityisesti Lapissa. Näinä vuosina hän kiintyi pohjoisen luontoon ja alkoi kirjoittaa eri julkaisuihin eräaiheisia kertomuksia. Hän julkaisi ensimmäisen eräkirjansa vuonna 1968. Kolme vuotta myöhemmin hän kirjoitti kuvauksen jatkosodan aikaisista partisaani-iskuista Pohjois-Suomen siviilikyliin, ja tästä alkoi hänen laaja sotakirjatuotantonsa.


title: Pentti H. Tikkanen

text: Tikkanen jäi eläkkeelle kapteenina ja hän asettui asumaan Pelloon, missä hän vietti suurimman osan kirjailijanurastaan. Viimeiset elinvuotensa hän asui Turussa omaistensa lähellä. Tikkanen kirjoitti urallaan yli 60 teosta ja jatkoi kirjallista työtään elämänsä viimeisiin päiviin saakka.


title: Pentti H. Tikkanen

text:
Tikkanen tunnettiin sotakirjailijana, mutta myös eräkirjat ovat merkittävä osa hänen tuotantoaan. Hänen kirjailijanuransa alkoi lehtien eräpalstojen avustajana. Esikoisteos "Suuntana erämaat" ilmestyi vuonna 1968. Varhaisessa tuotannossa vuorottelivat tasaisesti erä- ja sotateemat. Tikkanen itse piti "Marskin kaukopartioritareita" pääteoksenaan. Hän käytti kaukopartiokirjoissa lähteinään kaukopartiomiesten kätkemiä asiakirjoja. Asiakirjat hän sai veteraaneilta.
Tikkanen pakinoi Tornionlaakso-lehdessä nimellä Närästyksiä. Hän toimi Kirjallinen yhdistys Vestäjien ja Pohjoisten kirjailijoiden puheenjohtajana.


title: Luettelo suomalaisista eräkirjailijoista

text: Tämä on luettelo suomalaisista eräkirjailijoista, jotka ovat julkaisseet metsästys- tai kalastusaiheisia kirjoja merkittävien kustantajien kautta.


title: Kalki (täsmennyssivu)

text: Kalki:


title: Kalevan poika

text: Kalevan poika on tamperelaisen rap-artisti SP:n kesäkuussa 2007 julkaistu studioalbumi.


title: Rustokudos

text: Rustokudos () on verisuonetonta tukikudosta, josta puuttuvat verisuonten lisäksi hermot ja imusuonet. Rustokudos saa ravintoaineensa diffuusiolla viereisistä kudoksista. Sitä on ihmisellä ja eläimillä muun muassa nivelten yhteydessä, korvalehdissä ja nenässä. Merkittävästi rustokudosta on myös kurkunpäässä ja rintalastaan niveltyvissä kylkirustoissa. Kliinisesti merkittävä on selkärangan nikamien välinen taipuisa rusto, nikamavälilevy. Rusto on taipuisampaa kuin luu, mutta murruttuaan vaikeammin korjaantuvaa. Rustokudostyyppejä ovat lasirusto eli hyaliinirusto, elastinen rusto eli kimmorusto ja syyrusto. Rustokudostyyppien luokittelu tehdään ruston sisältämien säikeiden perusteella.


title: Rustokudos

text: Rustosolut eli kondrosyytit ovat kuutiomaisia. Ne sisältävät pääosin vettä, rasvaa ja glykogeenia. Rustoissa oleva solujen väliaine on suurimmaksi osaksi vettä, mutta siinä on myös hyaliinia ja kollageenia. Hyaliinirustot ovat kovempia, kollageenirustot taipuisampia. Eräisiin rustoihin kuten kylkirustoihin saattaa ilmaantua ikääntymisen yhteydessä mineraaleja, erityisesti kalsiumfosfaattia, jolloin rusto luutuu.


title: Rustokudos

text: Kaloilla ruodot ovat yleensä luumaista kudosta, mutta haista ja rauskuista käytetään tukirangan rakenteen vuoksi nimitystä rustokala.


title: Oi niitä aikoja

text: Oi niitä aikoja on alkuaan venäläinen iskelmä. Sen on säveltänyt Boris Fomin ja sanoittanut Konstantin Podrevski. Iskelmän venäjänkielinen nimi on "Dorogoi dlinnoju" ().